
	Μέρος Πρώτο

	 

	Εισαγωγή

	 

	ΕΙΜΑΙ ΕΥΓΝΩΜΩΝ ΠΟΥ ΕΙΜΑΙ ΖΩΝΤΑΝΟΣ. Δεν ήταν πάντα έτσι.

	Για περίπου είκοσι χρόνια ήμουν χάλια. Η ζωή μου έμοιαζε σαν το ένα τρομερό εμπόδιο να διαδέχεται το άλλο, μια εποχή που όλα έμοιαζαν να πηγαίνουν στραβά. Δυσκολευόμουν συνέχεια και με την καριέρα μου και με τις σχέσεις μου. Πάλεψα μέσα από τη μοναξιά, την κατάθλιψη, τους εθισμούς και τις μεγάλες περιόδους ανάρρωσης μετά από πολλαπλά χειρουργεία, διατηρώντας παράλληλα τις επιχειρήσεις μου ως εργολάβος βαφέας σπιτιών και επίδοξος συγγραφέας. Κατάφερα, όσο ήταν δυνατόν, να επιβάλω ένα χαμόγελο στον εαυτό μου στις δύσκολες αυτές στιγμές, αλλά οι αναποδιές εξάντλησαν τα σωματικά και πνευματικά μου αποθέματα. 

	Ένιωσα άδειος και θυμωμένος, με τη σκέψη πως η ζωή σχεδιάστηκε για να συνωμοτεί εναντίον μου. Ένα κομμάτι μου είχε αντέξει πολλά και ήμουν έτοιμος να τα παρατήσω. Η αυτοκτονία δε χρειάζεται να είναι ένα συνειδητό σχέδιο. Κάποιες φορές, υποσυνείδητα βάζουμε τον εαυτό μας σε καταστάσεις από όπου ίσως δεν υπάρχει διέξοδος. Μισούσα τη σκέψη να σωθώ από οποιονδήποτε ή οτιδήποτε άλλο εκτός από έμενα τον ίδιο. Δυστυχώς, τελικά κατέληξα σε αυτό που δεν ήθελα... στο να χρειάζομαι βοήθεια για να σωθώ. Το να ξυπνήσω με το πρόσωπο κάτω στο παγωμένο πάτωμα μιας φυλακής ενώ προσπαθούσα να θυμηθώ τι μου συνέβη ήταν μια απογοητευτική εξέταση της πραγματικότητας.  Αυτή είναι η ζωή μου;  Ακόμα και μέσα στο λήθαργο της θολωμένης μου όρασης συνειδητοποίησα ότι έπρεπε να πάρω μια απόφαση. Πώς θα έμενα στη μνήμη, όχι τόσο πολύ των άλλων, αλλά στη δική μου;

	 

	Δεν ήθελα να πεθάνω με αυτόν τον τρόπο

	 


 

	Ο Κάπως Καλύτερος Εαυτός σου

	 

	ΠΑΡΑΚΟΛΟΥΘΟΎΣΑ ΤΟ ΊΔΙΟ ΜΟΥ ΤΟ ΣΏΜΑ καθώς βρισκόταν ακίνητο κάτω από ‘μένα. Πετούσα κοντά στην οροφή, θαυμάζοντας το πόσο αληθινή έμοιαζε αυτή η εμπειρία. Ήταν αληθινό, αλλά τελείως σουρεαλιστικό να εξετάζω την ξαπλωμένη άψυχη φιγούρα μου. Ενώ αιωρούμουν εκεί πάνω, ήρθαν και οι πρώτες υπόνοιες πως ίσως έχω πεθάνει. 

	 

	Μια αίσθηση ψυχικής αποσύνδεσης υπήρχε ήδη, γνωρίζοντας πως αυτό ήταν το σώμα μου και όχι εγώ. Δεν καθόριζε πια "εμένα"· ήταν απλά το όχημά μου, και “ΕΓΏ” ήμουν κάτι άλλο. Μια ώθηση με υποχρέωσε να αφήσω το σώμα μου πίσω και να κινηθώ προς την πηγή του φωτός επάνω που με προσκαλούσε να ενωθώ μαζί της.  Δε μπορώ να εξηγήσω πως με προσκαλούσε, αλλά το ένιωθα ότι αυτό ακριβώς έκανε. Καθώς άρχισα να πετώ προς το φως, μια αντίσταση πεισματάρικα με κρατούσε πίσω, και μου φάνηκε πως παρέμεινα κρεμασμένος στον αέρα για πολλή ώρα.  

	 

	“Είσαι ασφαλής”, είπε μια φωνή. Ήρθε από το φως με μια κυματιστή αντήχηση, σαν τον ήχο που ακούγεται κάτω από το νερό, κάνοντάς το δύσκολο να πει κανείς αν ο ομιλητής ήταν άντρας ή γυναίκα. 

	 

	"Είμαι;" άκουσα τον εαυτό μου να αποκρίνεται, αλλά δεν μπορούσα να αισθανθώ τίποτα άλλο εκτός από το μυαλό μου που προσπαθούσε να προσδιορίσει αν ονειρευόμουν ή αν βίωνα μια μεταβαλλόμενη κατάσταση συνείδησης. Οι πρώτες εντυπώσεις δεν ήταν οικίες, ωστόσο υπήρχε ένα παράξενο αίσθημα ανακούφισης. 

	 

	“Η ζωή όπως την ήξερες έχει κάνει τον κύκλο της.’’

	 

	Για κάποιο λόγο, ένιωσα ότι αυτό ήταν αλήθεια. Το ακίνητο σώμα μου από κάτω το επιβεβαίωνε. Η ζωή μου είχε τελειώσει, είχε πια ολοκληρωθεί. Αφού μου πήρε μια στιγμή να χωνέψω αυτή την ιδέα, απάντησα με μία λέξη. "Ουάου."

	 

	***

	 

	Φανταστείτε ότι συμβαίνει κάτι τέτοιο . Συνειδητοποιείτε ότι έχετε πεθάνει, και σας είναι δυσβάσταχτο να το αποδεχτείτε. Σήμερα, αυτή είναι μια υποθετική συζήτηση, αλλά όλοι γνωρίζουμε ότι κάποια στιγμή θα συμβεί. Πρέπει να συμβεί τελικά. Η σκέψη του  θανάτου δεν είναι πολύ διασκεδαστική, αλλά μπορεί να αλλάξει τη ζωή σας, όπως έκανε και με τη δική μου.

	 

	Ακόμα κι αν φαίνεται άβολο, φανταστείτε για μια στιγμή σοβαρά ότι η ζωή σας  μόλις τελείωσε. Ίσως το τέλος να ήρθε όταν σας χτύπησε λεωφορείο· ίσως φύγατε μέσα στον ύπνο σας σε βαθιά γεράματα· ίσως να συνέβη κάτι άλλο. Μπορούμε να αφήσουμε αυτές τις λεπτομέρειες σε ‘σας, καθώς επίσης και το πως βιώσατε τη μεταθανάτια εμπειρία σας, αλλά για αυτό το σενάριο χρειάζεται να υπάρχει συνείδηση και όχι συνολικό τέλος της ύπαρξης. Είτε είστε μαζί με μια ουράνια παρουσία, είτε λουσμένοι από λαμπρό φως, είτε περιτριγυρισμένοι από οικογένεια και φίλους που έχουν φύγει από τη ζωή, φανταστείτε ότι ενώ έχετε πεθάνει η συνείδησή σας παραμένει ανέπαφη. 

	 

	Τώρα σκεφτείτε αυτή την επόμενη ιδέα, την οποία πολλοί επιζώντες παρόμοιων εμπειριών έχουν αναφέρει ότι βίωσαν. Κατά τη διάρκεια της μεταθανάτιας εμπειρίας σας, πώς θα ήταν αν σας δινόταν η ευκαιρία να αναλογιστείτε τη ζωή σας; Τι θα συνέβαινε αν παρακολουθούσατε σαν απλός μάρτυρας γεγονότα από τη ζωή σας στα οποία οι επιλογές θα είχαν γίνει, και οι πράξεις θα είχαν ή δεν θα είχαν συμβεί; Πως θα νιώθατε τότε;

	 

	Αναλογίσου τη Ζωή Σου

	 

	Εάν αυτό συνέβαινε, φαίνεται πως το λιγότερο που θα σας απασχολούσε θα ήταν το πόσα χρήματα θα είχατε βγάλει στη ζωή σας. Ίσως όμως οι σχέσεις με την οικογένεια και τους φίλους σας να σας απασχολούσαν περισσότερο. Ήμουν στοργικός σύζυγος, υπεύθυνος γονέας ή ακόμα και καλός φίλος; Ίσως να σας απασχολούσε το πόσο καλά φροντίσατε το σώμα σας. Έκανα αρκετή γυμναστική, τρεφόμουν σωστά; Άκουσα το σώμα μου όταν μου έδινε σημάδια; Ίσως να αναλογιστείτε τις επιλογές που κάνατε, όταν βρεθήκατε σε δίλημμα, και να αναρωτιέστε αν επιλέξατε σοφά ή όχι. Άρπαξα την ευκαιρία που μου παρουσιάστηκε; Πήρα καθόλου ρίσκα; ή μήπως έδρασα πολύ παρορμητικά; Μπορεί να ήταν κάτι άλλο, όπως το να αφήσεις ένα όνειρο ή μια φιλοδοξία σου να μαραζώσει και να εξαφανιστεί. Ακολούθησα την καρδιά μου; Έδωσα στο όνειρό μου μια ευκαιρία; Ανεξάρτητα από το που θα εστιάσετε την προσοχή σας κατά τη διάρκεια της ανασκόπησης της ζωής σας, μπορεί να υπάρξει μια σκέψη διαμαρτυρίας, μια σκέψη που επίσης θα είχα, επειδή οι εκ των υστέρων σκέψεις είναι πάντα πιο ξεκάθαρες. 

	 

	Θα μπορούσα να τα είχα καταφέρει και καλύτερα.

	 

	Δεν είναι εύκολο να το σκεφτείς. Αυτή η σκέψη μου έφερε δάκρυα, όταν σκέφτηκα πραγματικά πώς θα μπορούσα να είχα αγαπήσει τα μέλη της οικογένειάς μου καλύτερα ή πώς θα μπορούσα να είχα πετύχει τους στόχους μου στη ζωή καλύτερα. Ίσως να αισθάνεστε το ίδιο ή να καταλαβαίνετε τι εννοώ. Όταν αξιολογούμε τις επιλογές του παρελθόντος μας σε μια υποθετική μετά θάνατον ζωή, δεν υπάρχει επιτυχία ή αποτυχία, παρά μόνο μια ερμηνεία του τι κάναμε και πώς μας κάνει αυτό να αισθανόμαστε. 

	 

	Ίσως να μην σας συμβεί, αλλά ίσως και να σας συμβεί. Εάν ψάξετε αρκετά για ανθρώπους που είχαν παρόμοιες εμπειρίες φτάνοντας κοντά στον θάνατο, θα βρείτε αυτό το μοτίβο να επαναλαμβάνεται (Near Death Experience Research Foundation, 1999). 

	 

	Θα μπορούσα να τα είχα καταφέρει και καλύτερα.

	 

	Ακόμα και η σκέψη με θυμώνει. Κανείς δεν είναι τέλειος. Κανείς δεν είναι κοντά στο τέλειο, οπότε πάντα υπάρχει περιθώριο να κάνουμε τα πράγματα καλύτερα. Το καταλαβαίνω αυτό, όπως το καταλαβαίνετε κι εσείς επίσης.  Όμως, παρόλο που είναι αλήθεια, ας μην σταθούμε εκεί. 

	 

	Αντ’ αυτού, σκεφτείτε το έτσι: αν υπήρχε επανεξέταση της ζωής, δεν θα εκτιμούσατε να το γνωρίζετε εκ των προτέρων, ώστε να μπορείτε να καταβάλλετε μεγαλύτερες προσπάθειες για να είστε καλύτεροι ενώ είστε ακόμα ζωντανοί; Πιστεύω ότι οι περισσότεροι άνθρωποι θα το ήθελαν, όπως επίσης θα προτιμούσαν να παρακολουθήσουν με υπερηφάνεια την καλύτερη εκδοχή τους κατά την υποθετική ανασκόπηση της ζωής.

	 

	Δεν είναι λοιπόν παρατραβηγμένο να υποθέσουμε ότι σε αυτό θα πρέπει να  επικεντρώνονται στη ζωή τους οι περισσότεροι άνθρωποι, στο να είναι δηλαδή μια καλύτερη εκδοχή του εαυτού τους ή ακόμα και μια κάπως καλύτερη εκδοχή κατά τη διάρκεια όσου χρόνου μας έχει απομείνει. Το κάπως καλύτερα είναι ένας έξυπνος βραχυπρόθεσμος στόχος. Εξάλλου, κανείς δεν πρέπει να περιμένει μια μεταμόρφωση τύπου Εμπενίζερ Σκρουτζ, όπου από τύραννος θα γίνει άγιος μέσα σε μια νύχτα.

	 

	Τι πιστεύετε; - είστε πρόθυμοι να δοκιμάσετε; Ελπίζω να είστε γιατί με αυτόν τον τρόπο θα με ακολουθήσετε σε κάτι που έχει μεταμορφώσει τη ζωή μου. Εάν αποφασίσετε να το δοκιμάσετε, τότε δεν υπάρχει καλύτερη στιγμή, για να ξεκινήστε, από την παρούσα. Είτε υπάρχει η ανασκόπηση της ζωής είτε όχι, πιθανώς συμφωνείτε μαζί μου ότι μια καλύτερη εκδοχή του εαυτού σας φαίνεται σαν μια ωραία ιδέα. Ελπίζω να είστε αρκετά περίεργοι να συνεχίσετε να διαβάζετε, επειδή αυτό το βιβλίο μπορεί να επιφέρει υπέροχες αλλαγές στη ζωή σας. 

	 

	 

	Μια Νέα Οπτική

	 

	Ο καλύτερος εαυτός σου, ο καλύτερος εαυτός μου. Αυτή η έννοια έχει γίνει προτεραιότητα στη ζωή μου. Πέρασα τη διαδικασία της υποθετικής επανεξέτασης παραπάνω με έναν πολύ αληθινό τρόπο και δεν μου άρεσε αυτό που είδα. Εκείνη τη στιγμή δεν μπορούσα να αντέξω τη σκέψη των συσσωρευμένων εμπειριών μου να είναι η τελευταία μου κληρονομιά, αφού υπήρχαν ακόμα πολλά περισσότερα που ήθελα να κάνω και να διορθώσω, ή τουλάχιστον να προσπαθήσω να τα κάνω και να τα διορθώσω. Είτε υπάρχει η επανεξέταση της ζωής είτε όχι, θα δουλέψω για να γίνω καλύτερος. Είναι καλό για ‘μένα και για τους άλλους γύρω μου. Σήμερα, αύριο, την επόμενη εβδομάδα και ούτω καθεξής, σχεδιάζω να διατηρήσω μια ήρεμη αυτοσυγκέντρωση, όχι μια εμμονή, αλλά μια ήρεμη αυτοσυγκέντρωση στην προσωπική ανάπτυξη. Ίσως είναι το σπουδαιότερο πράγμα στο οποίο μπορώ να επικεντρωθώ. 

	 

	Σήμερα θα είμαι μια κάπως καλύτερη εκδοχή του εαυτού μου.

	 

	Αυτό το μάντρα έγινε κομμάτι μου μόλις το υιοθέτησα. Γιατί να γράψω ένα βιβλίο σχετικά με την αυτοσυγκέντρωση; Επειδή έχω βιώσει βαθιές αλλαγές και ένιωσα υποχρεωμένος να τις μοιραστώ. Οι αλλαγές άρχισαν να συμβαίνουν σύντομα μετά την υιοθέτηση της αυτοσυγκέντρωσης. Η στάση μου έγινε πιο θετική. Ο συλλογισμός μου έγινε ολοένα και πιο ξεκάθαρος. Το σώμα μου έγινε πιο υγιές. Οι σχέσεις απέκτησαν περισσότερο νόημα. Η δουλειά και τα οικονομικά τελικά άρχισαν να καλυτερεύουν. Ως αποτέλεσμα, τα πάντα στη ζωή μου βελτιώθηκαν. Η καθημερινή αυτοσυγκέντρωση προκάλεσε συνταρακτικές εμπειρίες αρκετά γρήγορα και επεκτάθηκε σε κάθε τομέα της ζωής μου. Ξέρω ότι μπορεί να γίνει το ίδιο και για ‘σας. 

	 

	Αν αποφασίσετε να υιοθετήσετε αυτό το μάντρα και να εστιάσετε στην καλύτερη εκδοχή του εαυτού σας με περιστασιακές υπενθυμίσεις κάθε μέρα, εκπληκτικά πράγματα θα συμβούν. Δεν πρόκειται για κάποιο μυστικό ή κόλπο. Είναι ένα σύνολο πρακτικών που λειτουργούν όταν εφαρμοστούν. Θα σας παρακαλούσα να συνεχίστε να διαβάζετε για να μάθετε εάν οι ιδέες μέσα σε αυτό το βιβλίο λειτουργούν το ίδιο και σε ‘σας. Μπορώ να σας υποσχεθώ με βεβαιότητα ότι αξίζει μια μικρή προσπάθεια. 

	 

	 Μπορώ να σας ζητήσω μια χάρη; Διαβάστε δυνατά την επόμενη ερώτηση:

	 

	"Μπορώ να είμαι μια κάπως καλύτερη εκδοχή του εαυτού μου;"

	 

	Υποθέτω ότι η απάντηση είναι ναι. Το να το πείτε σας έκανε να νιώσετε καλά ή σας έκανε να χαμογελάσετε; Τώρα δοκιμάστε να πείτε την επόμενη πρόταση δυνατά δείχνοντας πραγματικό ενδιαφέρον:

	 

	"Πώς μπορώ να είμαι ο κάπως καλύτερος εαυτός μου;" 

	 

	Εδώ αρχίζει να γίνεται ενδιαφέρον. Οι απαντήσεις είναι διαφορετικές για τον καθένα ακόμη και όταν δεν είναι άμεσα εμφανείς αλλά διαχέονται ως υποσυνείδητα σήματα. Όταν ρωτάς ειλικρινά πώς μπορείς να είσαι καλύτερος, κάτι μέσα σου ενεργοποιείται σε αυτή την απλή ερώτηση και μόνο. Ίσως έχετε ήδη στο μυαλό σας αξιόπιστες απαντήσεις ή ίσως να έχετε ένα προαίσθημα για τα πράγματα που πρόκειται να συμβούν. Ελπίζω ότι και τα δύο είναι σωστά, γιατί προς τα εκεί κατευθυνόμαστε. 

	 

	"Τι μπορώ να κάνω για να είμαι ο κάπως καλύτερος εαυτός μου;"

	 

	Απλά κάνοντας ερωτήσεις όπως αυτές αποκτάτε μια αξιοσημείωτη εμπειρία ενδοσκόπησης. Είναι η μετάβαση από το να ευχόμαστε παθητικά να είχαμε μια καλύτερη ζωή, στο να αναζητάμε ενεργά λύσεις. Έτσι έγινε η μεταμόρφωση στη δική μου ζωή. Οι ερωτήσεις εμπνέουν μεγαλύτερες ιδέες που βρίσκονται ήδη μέσα μας και περιμένουν να βγουν στην επιφάνεια. Αλλά για μισό λεπτό· αυτό είναι κάτι περισσότερο από το να λέτε μόνο μερικές μαγικές λέξεις... είναι το να ζείτε αυτές τις λέξεις, ψυχικά και σωματικά εφαρμόζοντας τες, ακόμα και όταν κάνετε πολύ μικρά βήματα προς τον καλύτερο εαυτό σας.

	 

	***

	 

	Βασικές Έννοιες - Κλειδιά

	 

	
	• Ξεκινήστε περιγράφοντας τον εαυτό σας ως  Ο Νέος μου Εαυτός. Σκοπός αυτού του βιβλίου είναι να  σας μιλήσει για το πώς να αλλάξατε προς το καλύτερο· επομένως, ο Νέος σας Εαυτός αρχίζει να υπάρχει μόλις αρχίσετε να αλλάζετε τον παλιό. Εκτός αυτού, σας κάνει να νιώθετε καλά. Νομίζω ότι θα το βρείτε αναζωογονητικό να σκέφτεστε ότι ο εαυτός σας αλλάζει.



	 

	
	• Ο Καλύτερος Εαυτός μου και Ο Νέος μου Εαυτός είναι πολύ δυνατά καθημερινά μάντρα για να εστιάσετε την προσοχή σας.



	 

	
	• Βοηθάει να γράψετε σ' ένα χαρτί: Πώς μπορώ να είμαι ο κάπως καλύτερος εαυτός μου; Αν το κολλήσετε σε μερικά σημεία ως καθημερινή υπενθύμιση, θα είναι πιο εύκολο να παραμείνετε συγκεντρωμένοι.



	 

	Μπορείτε να χρησιμοποιήσετε τα παραδείγματά μου ή να κάνετε τα δικά σας, αλλά να τα εκφράζετε ως ερωτήσεις και με τρόπο που να τα ακούτε.

	 

	Ερωτήσεις για να συγκεντρωθείτε στον Καλύτερο Εαυτό Σας

	 

	
	• "Τι μπορώ να κάνω για να είμαι πιο ευτυχισμένος;"



	 

	
	• "Πώς μπορώ να περιποιηθώ καλύτερα το σώμα μου;"



	 

	
	• "Τι μπορώ να κάνω για να είμαι καλύτερος στη δουλειά μου;"



	 

	
	• "Πώς μπορώ να γίνω καλύτερος γονέας;"



	 

	
	• "Τι μπορώ να κάνω για να είμαι καλύτερος σύντροφος;"



	 

	
	• "Πώς μπορώ να γίνω κάπως καλύτερος παίκτης γκολφ;"



	 

	
	• "Πώς μπορώ να είμαι ο κάπως καλύτερος εαυτός μου;"



	 

	 

	Ξέρω ότι αυτό μπορεί να σας φαίνεται περιττό, αλλά σημειώστε αυτές τις ερωτήσεις ή γράψτε μερικές λέξεις έστω, γιατί αν δεν έχετε κάτι ως καθημερινή υπενθύμιση, είναι εύκολο να ξεχαστείτε. Στη συνέχεια, κάντε αυτές τις ερωτήσεις στον εαυτό σας δυνατά. Το να προφέρετε αυτές τις ερωτήσεις κάνει τη δημιουργική ενέργεια του μυαλού σας να ρέει, ακόμα και σε υποσυνείδητο επίπεδο. Οι απαντήσεις συχνά είναι ήδη μέσα σας ή μέσα στο μυαλό σας· οι ερωτήσεις βοηθούν στην αποκάλυψη αυτών των απαντήσεων και στην επίτευξη αποτελεσμάτων. Θα το συζητήσουμε αυτό λεπτομερέστερα στο κεφάλαιο Επιβεβαίωση, ΕΓΩ ΕΙΜΑΙ και Κάνοντας Ερωτήσεις.

	 

	Αυτή η καθημερινή υπενθύμιση, την οποία αναφέρω ως η αυτοσυγκέντρωση, είναι ο θεμέλιος λίθος για τη θετική αλλαγή της ζωής. Με βοηθά το να έχω μερικές μικρές τέτοιες σημειώσεις σε μέρη όπου τα βλέπω όλη ημέρα: μία στο πορτοφόλι μου, μία τσαλακωμένη στην τσέπη μου και μία κολλημένη στο λαπτοπ. Επιτρέπει σε όλα τα άλλα να ακολουθήσουν. Ενδεχομένως να εκπλαγείτε από το πόσο σύντομα θα γίνουν αυτές οι θετικές αλλαγές. 

	 

	Ωστόσο, είναι σημαντικό να θυμάστε ότι οποιαδήποτε σημαντική μεταμόρφωση απαιτεί χρόνο και επιμονή, για να γίνει ένα μόνιμο κομμάτι σας. Το βιβλίο δεν είναι μεγάλο, αλλά περιέχει πολλά για να σκεφτείτε και να τα ενσωματώσετε στη ζωή σας. Για τον λόγο αυτό δεν προορίζεται να διαβαστεί όλο μέσα σε μια μέρα. Προτείνω να διαβάσετε ένα ή δύο κεφάλαια τη φορά ή ένα μέρος κάθε φορά, και να επιτρέψετε στο μυαλό σας να απορροφήσει αυτές τις έννοιες. Δείτε αν έχουν παρόμοια επιρροή στη ζωή σας, όπως είχαν και στη δική μου.

	 

	«Πώς μπορώ να γίνω ο κάπως καλύτερος εαυτός μου;»

	 

	 


 

	Μαθήματα από έναν άλλο κόσμο

	 

	ΝΕΚΡΟΣ; Μέρος της συνείδησής μου αντιστεκόταν στην ιδέα, παρόλο που πνευματικά κινούμουν πολύ γρήγορα, πέρα από τα όρια. Έμεινα κολλημένος στο κενό, αμφιταλαντευόμενος για το τι πρέπει να κάνω. Το φως συνέχιζε να με τραβάει προς το μέρος του, όχι με απαιτητικό τρόπο, αλλά με μια ευγενική πρόσκληση.

	 

	"Υπάρχει τόσος χρόνος όσος χρειάζεσαι," είπε η φωνή με τέτοια ζεστασιά, που με έκανε να αισθανθώ εντελώς άνετα, οδηγώντας με έτσι σε ένα συγκινησιακό ξέσπασμα. Δεν ήθελα να κλάψω, αλλά δεν μπορούσα και να αντισταθώ. Τα συναισθήματα ξεχείλιζαν από μέσα μου σαν το νερό που ξεχειλίζει από ένα σπασμένο φράγμα, καθώς συνειδητοποιούσα πως όλα όσα ήξερα ήταν πλέον παρελθόν, διαχωρισμένα από ‘μένα για πάντα. Η φωνή με καθησύχασε λέγοντάς μου: "Πολλές ψυχές αντιμετωπίζουν αυτό που νιώθεις τώρα".

	 

	Συνέχισα να κλαίω γοερά προσπαθώντας να συγκρατηθώ, αλλά ήξερα ότι μου ήταν αδύνατον. Τα συναισθήματα απελευθερώθηκαν με έναν τρόπο που δεν είχα βιώσει ποτέ ξανά, παίρνοντας αργά τη μορφή ενός ήχου που δεν είχα κάνει ποτέ πριν. Δεν ήταν πλέον μόνο ένα κλάμα θλίψης, αλλά μια απελευθέρωση του φόβου, της απογοήτευσης και της δυσαρέσκειας μαζί με ανακούφιση, χαρά, ακόμα και αγάπη. Οι ήχοι όλων των συναισθημάτων συνδυασμένοι σε μια μελωδία αγνής έκφρασης. Μετά, πέρασαν και με άφησαν τόσο γρήγορα όσο είχαν έρθει. 

	 

	Παρέμεινα σε μια κατάσταση ειρηνικής αποδοχής. Χαλάρωσα και συγκεντρώθηκα πιο ξεκάθαρα στην πηγή του φωτός, επιτρέποντας στην εκπληκτική, αλλά απαλή λάμψη του να με τραβήξει.

	 

	Τελικά είπα, «είμαι εντάξει».

	 

	"Είσαι."

	 

	Το τελευταίο πράγμα που είπα πριν ενωθώ με το φως ήταν: «Με εκπλήσσει που δεν το είχα σκεφτεί περισσότερο».

	 

	***

	 

	Οι περισσότεροι από εμάς δεν σκεφτόμαστε πόσο εφήμεροι είμαστε. Δεν ξυπνάμε το πρωί σκεπτόμενοι πως αυτή ίσως να είναι η τελευταία μας μέρα στη γη. Αντ’ αυτού, σκεφτόμαστε τα πράγματα που έχουμε στο πρόγραμμά μας και τι θα κάνουμε τις επόμενες μέρες. Αλλά, μερικοί άνθρωποι περιστασιακά αναρωτιούνται και αν πέθαινα σήμερα; Είναι δύσκολο για τους υπόλοιπους από εμάς να φανταστούμε πώς θα ήταν. 

	 

	Υπάρχουν πολλοί άνθρωποι που είναι στα τελευταία τους και το ξέρουν. Συνήθως σκεφτόμαστε τους ηλικιωμένους, αλλά αυτό περιλαμβάνει επίσης τα παιδιά και τους νεότερους ενηλίκους, ο καθένας από τους οποίους είναι αντιμέτωπος με μια κατάσταση που απειλεί άμεσα τη ζωή του. Είτε περνάτε χρόνο με ανθρώπους που γνωρίζουν ότι πλησιάζει το τέλος, είτε μελετάτε για τέτοια θέματα διαβάζοντας βιβλία, παρατηρήστε πόσο συχνά οι συμβουλές και οι σκέψεις τους για τη ζωή περιλαμβάνουν παρόμοια θέματα με αυτά που συζητάμε εδώ. Τις συμβουλές αυτές θα πρέπει να τις κρατάτε στην καρδιά σας σαν μαργαριτάρια σοφίας. 

	 

	Ποια είναι μερικά από τα μαθήματα των πολύ ηλικιωμένων; Άνθρωποι που έχουν ζήσει όλη τη ζωή τους και πλέον ηρεμούν συνήθως λένε πράγματα όπως:

	 

	
	• Κάνε αυτό που αγαπάς.



	 

	
	• Η ζωή είναι μικρή· εκτίμησε τον χρόνο που έχεις.



	 

	
	• Μην δουλεύεις πολύ σκληρά ή ανησυχείς πάρα πολύ για τα χρήματα.



	 

	
	• Οι σχέσεις είναι τα πάντα. Βρες χρόνο για οικογένεια και φίλους. Δώσε αγάπη.



	 

	
	• Να είσαι ειλικρινής.



	 

	
	• Συγχώρεσε τους όλους. Συγχώρεσε τον εαυτό σου.



	 

	
	• Εάν οφείλεις σε κάποιον μια συγγνώμη, πες την.



	 

	
	• Να είσαι χαρούμενος.



	 

	Η ειδικός φροντίδας νοσηλευτικού ιδρύματος,  Δρ. Λάνι Λίαρι Ph.D, έχει συνεργαστεί με εκατοντάδες ασθενείς που βιώνουν τις τελευταίες ημέρες της ζωής τους. Κατάλαβε ότι αυτοί οι άνθρωποι δεν φοβούνται τον θάνατο. Ανησυχούν περισσότερο για την συναισθηματική εγκατάλειψη, το ότι δεν νιώθουν δεμένοι πλέον με τους αγαπημένους τους ή το ότι νιώθουν πως δεν αξίζουν. Η Δρ. Λίαρι λέει ότι οι άνθρωποι που είναι στο τέλος της ζωής τους θέλουν αυτά τα πράγματα: 

	 

	
	• Θέλουν να τους ακούμε. Να ακούμε ελεύθερα χωρίς κρίση, υποθέσεις ή συγκρίσεις. Επίσης να είμαστε άνετοι και με τη σιωπή.



	 

	
	• Θέλουν να τους αγγίζουμε. Οι άνθρωποι σε αυτό το στάδιο μπορεί να νιώθουν νευρικοί, ακόμη και άσχημοι ή ανεπιθύμητοι. Η φυσική επαφή, είτε κρατώντας τους τα χέρια, είτε αγκαλιάζοντάς τους, είτε χαϊδεύοντας τους τα μαλλιά, τους βοηθά πάρα πολύ.



	 

	
	• Θέλουν την αγάπη και την άδειά μας να τους αφήσουμε να φύγουν, έτσι ώστε να αφήσουν αυτόν τον κόσμο χωρίς να αισθάνονται ότι μας εγκατέλειψαν ή με κάποιον τρόπο μας απογοήτευσαν (Leary, 2011).



	 

	Όταν πάρεις τη συμβουλή εκείνων που πρόκειται να φύγουν από αυτή τη ζωή και τη συνδυάσεις με αυτά που μας ζητούν στο τέλος, τότε δημιουργείται μια πολύ καλή συνταγή για μια σοφή ζωή. Φανταστείτε αν περισσότεροι άνθρωποι στον κόσμο:

	 

	
	• Άκουγαν χωρίς να κρίνουν και άφηναν τους άλλους ανθρώπους να είναι αυτοί που θέλουν να είναι.



	 

	
	• Άγγιζαν ο ένας τον άλλον με έναν πιο ειλικρινή και τρυφερό τρόπο με σκοπό να δείξουν πόσο εκτιμούν το άλλο άτομο. 



	 

	
	• Εστίαζαν την προσοχή τους στο να βελτιώσουν τις σχέσεις τους, καλλιεργώντας την ευτυχία μαζί με την συγχώρεση για τον καθένα. 



	 

	Ευκολότερο να το λες παρά να το κάνεις, αλλά δεν θα μπορούσε ο κόσμος να είναι ένα καλύτερο μέρος αν περισσότεροι από μας υιοθετούσαν αυτή τη φιλοσοφία; Ήξερα ότι έπρεπε να βελτιωθώ σε αυτούς τους τομείς, οι οποίοι ήταν μεταξύ των πρώτων σημείων που εστίασα την προσοχή μου, και που θα με βοηθούσαν να γίνω ο καλύτερος εαυτός μου. Η εστίαση στη μεγαλύτερη εικόνα είναι ένα θέμα πάντα παρόν. Θα συζητήσουμε αυτές τις έννοιες και άλλες μέσα από τα κεφάλαια αυτού του βιβλίου. Θα δούμε επίσης τρόπους, για να θυμόμαστε και να εφαρμόζουμε αυτές τις έννοιες, οι οποίες έχουν σπουδαία αποτελέσματα.

	 

	 


 

	Μέρος δεύτερο

	 

	Η Δύναμη Της Ευγνωμοσύνης

	 

	ΕΝΩΘΗΚΑ ΜΕ ΤΟ ΦΩΣ. Ήταν πιο φωτεινό από τον ήλιο, αλλά αυτό δεν με εμπόδιζε να το κοιτάξω. Μέχρι τότε είχα χαλαρώσει στο σημείο της αποδοχής της κατάστασης και συνειδητοποίησα μερικά πράγματα: πρώτον, ότι το μυαλό μου είχε ακόμα συνείδηση και δεύτερον, ότι οι άνθρωποι και οι καταστάσεις που είχα αφήσει πίσω μου θα ήταν εντάξει χωρίς εμένα. Αυτές οι σκέψεις μου έφεραν μια τεράστια ανακούφιση, αν και αδύναμη σε σύγκριση με την δυνατή αγάπη που ένιωθα στην παρουσία της φωνής και του φωτός. Ήταν σαν να επέστρεψα στο φυσικό σπίτι μου, το μέρος που είχα αρχίσει, τον τόπο που εκτίμησα πέρα από το μέτρο και που ήταν εξίσου πολύτιμος με την αγαπημένη μου οικογένεια. 

	 

	Υπήρχαν και άλλες, δεκάδες οντότητες που μου έδωσαν τον χρόνο να αφομοιώσω όσα συνέβαιναν. Αισθάνθηκα την παρουσία τους μέσω της μη λεκτικής επικοινωνίας που με γέμισε με ακόμα περισσότερη αγάπη και θαυμασμό. Ήταν σαν αδελφοί και αδελφές από μια άλλη διάσταση, και αισθανόμουν ότι ένιωθαν την εκτίμησή μου γι’ αυτούς. 

	 

	Μόλις αποδέχθηκα πλήρως την κατάστασή μου, οι αναμνήσεις της ζωής μου άρχισαν να περνούν μέσα από τον αιθέρα, ανάμεσα σε ‘μένα και το φως και τους άλλους· όλα τα  γεγονότα από την παιδική μου ηλικία έως την πρώιμη ενηλικίωσή μου, μέχρι τα πρόσφατα γεγονότα. Ήμουν ένας παρατηρητής που παρακολουθούσε αμερόληπτος μια περίληψη των εμπειριών μου χωρίς να κρίνω ή να κρίνομαι με οποιοδήποτε τρόπο. Παρόλο που θυμήθηκα τα συναισθήματα που ακολουθούσαν τα γεγονότα, δεν τα ξανάζησα. Οι στιγμές χαράς, θυμού, θλίψης, άγχους, ακόμα και η πλήξη ήταν απλές καταστάσεις που είχα βιώσει. 

	 

	Το ακατανίκητο συναίσθημα με το οποίο έμεινα ήταν η ευγνωμοσύνη. Η ζωή μου ήταν ένα απίστευτο δώρο προσαρμοσμένο για ‘μένα. Ήθελα μόνο να εκφράσω πόσο ευγνώμων ήμουν που έζησα όλες αυτές τις εμπειρίες. 

	 

	***

	 

	Είναι εκπληκτικό το πόσες πολλές πληροφορίες υπάρχουν σχετικά με τη σημασία της ευγνωμοσύνης και την ανάγκη να εστιάσουμε στα θετικά στη ζωή. Αυτό δεν είναι μια νέα συνειδητοποίηση. Υπάρχει σε γραφές τόσο παλιές, όσο μπορούμε να βρούμε από πολιτισμούς σε όλο τον κόσμο. Το να είσαι ευγνώμων έρχεται εύκολα όταν συμβαίνουν καλά πράγματα, αλλά όλο και περισσότερο μαθαίνουμε ότι υπάρχουν καλά πράγματα που προέρχονται από κάθε εμπειρία, ακόμη και εκείνες που χαρακτηρίζουμε ως κακές. Επομένως, χρειαζόμαστε υπενθυμίσεις για να είμαστε ευγνώμονες για το σύνολο των πραγμάτων, συχνά αναγνωρίζοντας τη φωτεινή πλευρά που συνοδεύει τις αναποδιές, τα τραύματα, τις συγκρούσεις και τις απώλειες.

	 

	 

	Η Ευγνωμοσύνη είναι Νοοτροπία

	 

	Το να νιώθεις ευγνώμων, παρόλο που αναγνωρίζεται παγκοσμίως ως το κλειδί για την ευτυχία, είναι ευκολότερο να το λες παρά να το κάνεις,. Πολλές φορές αισθανόμαστε σαν η ζωή να μας είναι βάρος, μια αγγαρεία, και συχνά κοιτάμε τη μεγάλη εικόνα σκεπτόμενοι, τι είναι το τόσο σπουδαίο; Κολλάμε περιμένοντας την αφθονία και θεωρούμε τη ζωή ως δεδομένη - ένιωθα έτσι συχνά, αν και δεν μου άρεσε να το παραδέχομαι. 

	 

	Συνήθιζα να εστιάζω στα αρνητικά των εμπειριών μου, σκεπτόμενος το πώς η ζωή φαινόταν να είναι εναντίον μου. Πίστευα ότι η ζωή με τιμωρούσε σοβαρά για κάθε μικρό λάθος που έκανα, ενώ σπάνια με αντάμειβε για τα πράγματα που έκανα καλά. Η νοοτροπία μου έκλινε προς τη λάθος μεριά, χωρίς να συνειδητοποιώ ότι αυτό ήταν ένα τεράστιο κομμάτι που με κρατούσε πίσω. Τελικά, μια ξαφνική επιφοίτηση με έκανε να καταλάβω ότι υπήρχαν τόσα πολλά για να είμαι ευγνώμων, και πως αυτή ήταν μια πιο ευχάριστη επένδυση του χρόνου μου από το να σκέφτομαι τα αρνητικά. 

	 

	Εδώ είναι μια άλλη οπτική γωνία--σκέψου τη διαφορά στις παρακάτω απαντήσεις όταν συμβαίνει κάτι καλό:

	 

	
	• Σε ευχαριστώ πάρα πολύ



	 

	
	• Καιρός ήταν



	 

	Φανταστείτε ότι είστε σερβιτόρος/α σε ένα εστιατόριο, και ο πελάτης σας έχει μία από τις παραπάνω συμπεριφορές. Ας φανταστούμε επίσης ότι ο πελάτης είχε μια ειδική παραγγελία που πήρε επιπλέον χρόνο για να προετοιμαστεί. Πώς θα νιώθατε αν ο πελάτης ήταν εξαιρετικά ευγνώμων σε σύγκριση με το να ήταν αχάριστος ή σαρκαστικός; Θα μπορούσαν οι απαντήσεις αυτές να επηρεάσουν τον τρόπο με τον οποίο θα συνεχίζατε να εξυπηρετείτε αυτό το άτομο; 

	 

	 

	Τα Οφέλη της Ευγνωμοσύνης

	 

	Οι ευγνώμονες άνθρωποι τείνουν να είναι πιο συγχωρητικοί και γενναιόδωροι, πιο ενεργοί και κοινωνικοί. Είναι διασκεδαστικό οι ευγνώμονες άνθρωποι να είναι γύρω μας, καθώς αυτό εμπνέει κάθε είδους όφελος, όπως περισσότερες ευκαιρίες, καλύτερη εργασιακή απασχόληση, στενότεροι φίλοι και ισχυρές σχέσεις.  Δεν αποτελεί έκπληξη που οι ευγνώμονες άνθρωποι είναι πιο ευτυχισμένοι και πιο υγιείς (Emmons, 2003). Πόσο ευγνώμων τείνεις να είσαι σε τακτική βάση; Αυτό ήταν το πρώτο σημείο όπου έπρεπε να αλλάξω τη νοοτροπία μου, και μόλις το έκανα είχε άμεσο αντίκτυπο στη ζωή μου.

	 

	Μια καλή συνήθεια  είναι να κάνουμε μια λίστα με αυτά που εκτιμούμε ή να τα λέμε δυνατά. Μελέτες δείχνουν ότι το να εκφράζουμε ευγνωμοσύνη στους ανθρώπους που τους το χρωστάμε, έχει μια θετική επιρροή στις σχέσεις αυτές. Όταν είμαστε συνεχώς ευγνώμονες για τα πράγματα που συμβαίνουν καθ’ όλη τη διάρκεια της ημέρας, είναι ευκολότερο να διατηρήσουμε την θετική μας διάθεση. Αυτό είναι κοινή λογική, και όμως είναι τόσο εύκολο να ξεχαστούμε και να ζήσουμε με προσδοκίες που μπορούν να μας φτιάξουν ή να χαλάσουν τη διάθεσή μας. Πώς όμως παραμένουμε σε κατάσταση ευγνωμοσύνης; 

	 

	Η Σειρά Σου

	 

	Δοκιμάστε να κάνετε ένα πείραμα με αυτή την άσκηση ευγνωμοσύνης: επενδύστε λίγα λεπτά στην περισυλλογή και εκφράστε γνήσια ευγνωμοσύνη για τις ευλογίες της ζωή σας. Μπορείτε να το κάνετε σιωπηλά ή να μιλήσετε δυνατά. Δώστε ευχαριστίες για αυτό που είστε ως άτομο, για ότι έχετε, σχέσεις, καριέρα, ευκαιρίες, τα μικρά πράγματα που σας κάνουν να χαμογελάτε, ακόμα και για τις δυσκολίες της ζωής. Ξεκινήστε και κάντε το τώρα. 

	 

	Μετά από μερικά λεπτά, παρατηρήστε τις αλλαγές στο πώς αισθάνεστε. Ευγνώμων; Εν ειρήνη; Καλύτερα γενικά; Αυτή η απλή άσκηση πάντα με εμπνέει κάθε φορά που αισθάνομαι απογοητευμένος από κάτι. 

	 

	Χρειαζόμαστε έναν τρόπο να θυμόμαστε να το κάνουμε αυτό τακτικά. Τα «ημερολόγια ευγνωμοσύνης» είναι μια πολύ καλή ιδέα, αλλά λειτουργούν μόνο για όσους είναι καλοί στο να κρατούν ημερολόγια. Ξεκίνησα με πολύ καλές προθέσεις να γράφω αρκετά ημερολόγια, κάτι όμως που δε διήρκεσε παραπάνω από περίπου τρεις μέρες μέχρι το ημερολόγιο να κλειστεί σε ένα συρτάρι και να ξεχαστεί εκεί. Ρωτήστε τον εαυτό σας, «Ποιος είναι ο καλύτερος τρόπος για ‘μένα να είμαι καθημερινά ευγνώμων;» Ακολουθούν ορισμένες ιδέες για την άσκηση ευγνωμοσύνης:

	 

	
	• Το να κρατάτε ημερολόγιο βοηθά πολύ αν είστε τύπος που σας αρέσει το γράψιμο. Σ’ αυτήν την περίπτωση σημειώνετε για ποιον και για τι είστε ευγνώμονες. Αυτές μπορεί να είναι μονολεκτικές αναφορές ή ολοκληρωμένες προτάσεις. 



	 

	
	• Η έκφραση της ευγνωμοσύνης πριν από το γεύμα είναι μια βαθιά εμπειρία, όπου ευχαριστείτε όποιους ή ό,τι εκτιμάτε εκείνη την ημέρα. (Αυτή η παράδοση πριν από το φαγητό είναι ο λόγος για τον οποίο η Ημέρα των Ευχαριστιών είναι από τις αγαπημένες μου διακοπές.)



	 

	
	• Όποτε συμβαίνει κάτι που το εκτιμάτε είναι σημαντικό να το αναγνωρίζετε. Μπορεί να είναι ένα απλό νεύμα ή μια δυνατή, εκφραστική αναγνώριση. Φανταστείτε ότι η ζωή είναι μια σερβιτόρα που σας φέρνει πλούσια γεύματα και εσείς της επιτρέπετε να γνωρίζει τι σημαίνει αυτό για ‘σας και πόσο ευγνώμων νιώθετε. 



	 

	
	• Μπορείτε να βάλετε υπενθύμιση στο κινητό για την «στιγμή της ευγνωμοσύνης». Εύκολα το smartphone σας θα σας το θυμίζει κάθε μέρα. Η καλύτερη ώρα για ‘μένα είναι στις 16:00 κάθε απόγευμα. Περνάω λίγα λεπτά ευχαριστώντας για την επικοινωνία που είχα με ανθρώπους και τα γεγονότα που έζησα τις τελευταίες 24 ώρες. Αυτό με κάνει να νιώθω υπέροχα.



	 

	
	• Τα σημειώματα «Σε ευχαριστώ» κάνουν τους άλλους να νιώθουν χαρούμενοι. Μπορεί να είναι ένα απλό κείμενο ή μια αναφορά στα μέσα κοινωνικής δικτύωσης ή ένα περιποιημένο γράμμα. Επιλέγετε τακτικά ένα νέο άτομο κάθε φορά, για να το ευχαριστήσετε.



	 

	
	•  Πριν πέσετε για ύπνο, είναι χαλαρωτικό να σκεφτείτε τα γεγονότα της ημέρας και να στείλετε πνευματικές ή λεκτικές ευχαριστίες.



	 

	
	• Δοκιμάστε να κάνετε περισσότερες από μία από τις παραπάνω ασκήσεις ευγνωμοσύνης, για να μπείτε πραγματικά σε αυτή τη ροή ή να ανακαλύψετε τις δικές σας ιδέες. 



	 

	Μπορεί να ανακαλύψετε ότι συμβαίνει το φαινόμενο του ντόμινο - όσο περισσότερο εκτιμούμε, ειδικά τα μικρά πράγματα, τόσο περισσότερο τα βοηθούμε να μετατρέπονται σε μεγαλύτερα. Ίσως αυτό να συμβαίνει μόνο επειδή εστιάζουμε σε αυτά, αλλά φαίνεται πως με αυτόν τον τρόπο αυξάνεται η καλή μας τύχη, καθώς μαθαίνουμε να ζούμε συχνά σε μια κατάσταση ευγνωμοσύνης. Αυτό συνέβη σε ‘μένα, και καθώς συνέβη αυτό, μου ήταν ακόμα πιο εύκολο να παραμείνω ευγνώμων. Ξαφνικά η ζωή ήταν σαν ένα πάρτι διαρκείας με μια σειρά δώρων, τόσο μικρά όσο και μεγάλα, αλλά όλα θαυμάσια για να τα αποδεχτώ. Ίσως η ζωή να είναι σαν μια αόρατη σερβιτόρα, μια σερβιτόρα που προτιμά να προσφέρει περισσότερα στους πελάτες που είναι σταθερά ευγνώμονες μαζί της.

	 

	 

	Ευγνωμοσύνη και Δυσκολίες

	 

	Ωστόσο, η ζωή δεν είναι πάντα ρόδινη. Γνωρίζουμε ότι θα υπάρξουν στιγμές πόνου και θλίψης, οπότε πώς είναι δυνατόν να αισθανόμαστε ευγνωμοσύνη ακόμη και τότε; Πρέπει να απενεργοποιήσουμε τις φυσικές μας αντιδράσεις στις όποιες δύσκολες στιγμές;  Φυσικά και όχι. Είναι σημαντικό να εκφράζουμε όλα τα συναισθήματά μας, συμπεριλαμβανομένου του θυμού, της απογοήτευσης και της θλίψης. Ένα πραγματικά ευγνώμον άτομο αναγνωρίζει την ανταμοιβή κατά τη διάρκεια οποιασδήποτε εμπειρίας, τόσο σε καλές όσο και σε δύσκολες στιγμές. Ένα πραγματικά ευγνώμον άτομο μπορεί να εκφράσει την εκτίμησή του για όσα καλά έχει, ακόμα και με δάκρυα θλίψης στα μάτια.   

	 

	Μια φίλη μού είπε πως όταν αισθάνεται άσχημα, υπενθυμίζει στον εαυτό της ότι τα πράγματα θα μπορούσαν να ήταν και χειρότερα, πριν εστιάσει σε αυτό που είναι ακόμα θετικό στη ζωή της. Υπενθυμίζει επίσης στον εαυτό της πως όλοι έχουν προβλήματα, και πως δεν θα ήθελε να ανταλλάξει τα προβλήματά της με αυτά ενός άλλου. Στο τέλος δέχεται τις στιγμές δοκιμασίας της ως μοναδικά δικές της και πραγματικά αγκαλιάζει αυτές τις εμπειρίες. Η άποψή της έχει πολύ νόημα.

	 

	Το να νιώθει κανείς απογοήτευση, οργή ή θλίψη είναι φυσικό, γι’ αυτό θα πρέπει τα συναισθήματα αυτά να εξωτερικεύονται. Δεν υπάρχει λόγος να τα κρατάμε μέσα μας,  αλλά μόλις αυτά τα συναισθήματα κάνουν τον κύκλο τους δε χρειάζεται να παραμένουμε σε αυτά για μεγαλύτερη περίοδο. Όταν η ζωή μάς δυσκολεύει, μπορούμε να εκφράσουμε τα συναισθήματα που έχουμε μέσα μας και στη συνέχεια να αναζητήσουμε τη φωτεινή πλευρά, ανακατευθύνοντας την προσοχή μας στα θετικά. Μπορεί να έχουμε έναν συγγενή μας ετοιμοθάνατο σε κάποιο νοσοκομείο και ανάμεσα στις στιγμές θλίψης μπορούμε να αναπολήσουμε τα χαρούμενα χρόνια που περάσαμε μαζί του και το δώρο του πολύτιμου χρόνου που μας απομένει. Όταν η ζωή μάς πετά ξαφνικά μια αλλαγή, όπως το να χάσουμε τη δουλειά μας ή να τραυματιστούμε, μπορούμε να φωνάξουμε και να διαμαρτυρηθούμε για λίγο, και στη συνέχεια να εστιάσουμε στα θετικά που μπορεί να προκύψουν από την κάθε δυσκολία. 

	 

	Η ευγνωμοσύνη μεταμορφώνει τη ζωή όταν είναι μέρος της καθημερινής σας ρουτίνας. Δοκιμάστε να κρατήσετε ημερολόγιο, δώστε τις ευχαριστίες σας πριν τα γεύματα ή τον ύπνο, βάλτε καθημερινή υπενθύμιση, στείλτε ευχαριστήρια σημειωματάκια, ή δημιουργήστε τις δικές σας υπενθυμίσεις. Κρατώντας μια αισιόδοξη στάση θα δείτε ότι το φαινόμενο του θετικού ντόμινο θα συμβεί και σε εσάς επίσης, όταν εστιάζετε στα ξεχωριστά δώρα που σας προσφέρει η ζωή.

	 

	***

	 

	Βασικές Έννοιες-Κλειδιά

	 

	
	• Η ευγνωμοσύνη είναι νοοτροπία.



	 

	
	• Οι άνθρωποι που νιώθουν ευγνωμοσύνη είναι πιο ευτυχισμένοι και πιο υγιείς.



	 

	
	• Η νοοτροπία της ευγνωμοσύνης αποκτιέται μέσω της πρακτικής εφαρμογής της και μπορεί να οδηγήσει σε περισσότερες ανταμοιβές.



	 

	
	• Η δυσκολία και η ευγνωμοσύνη μπορούν να συνυπάρξουν.



	 

	 

	 

	Ερωτήσεις που Εμπνέουν Ευγνωμοσύνη

	 

	
	• Για ποιο πράγμα είμαι ευγνώμων σήμερα;



	 

	
	• Πόσο καλά αναγνωρίζω τα δώρα που λαμβάνω;



	 

	
	• Επιτρέπω στους άλλους να ξέρουν ότι τους εκτιμώ;



	 

	
	• Θα βρω την φωτεινή πλευρά όταν συμβούν "κακά" πράγματα;



	 

	 


 

	Συγχώρεσε τον Εαυτό σου και τους Άλλους

	 

	Κατά τη διάρκεια της ανασκόπησης της ζωής μου, τα γεγονότα περνούσαν γρήγορα μπροστά από τα μάτια μου, γεγονότα που μου είχαν δημιουργήσει φυσικά, ψυχικά και πνευματικά αποτυπώματα. Εδώ τα είδα στο σύνολό τους, και αμέσως κατάλαβα πώς όλοι οι παράγοντες, φυσικοί και περιβαλλοντικοί, κούμπωναν με αυτά τα γεγονότα, σαν κομμάτια ενός τεράστιου παζλ. Για παράδειγμα, όταν η κόρη μου ήταν στο γυμνάσιο, άρχισε να φοράει πιο στενά ρούχα που έδειχναν περισσότερο δέρμα, ενώ ταυτόχρονα τόνιζαν τις καμπύλες της. Η μη έγκρισή μου οδήγησε σε έντονες λογομαχίες και η ανεπίλυτη ένταση μεταξύ μας έφθειρε τη σχέση μας για χρόνια. Τώρα, μπορούσα να δω την κατάσταση από πολλές άλλες οπτικές γωνίες: από τις προσδοκίες μου γι’ αυτήν, τα όνειρά της για τον εαυτό της, το να ταιριάζει στην παρέα των φίλων της, τα πιστεύω και τους φόβους μου, τις κοινωνικές μας πιέσεις, την αλλαγή των καιρών και άλλα. Αυτό συνέβη για όλα τα γεγονότα της ζωής μου στο πιο σύντομο δυνατό χρονικό διάστημα που μπορούσα ποτέ να φανταστώ· το μυαλό μου έμοιαζε σαν έναν ισχυρό υπολογιστή που αναλύει δισεκατομμύρια ψηφιακά δεδομένα σε μόλις μερικά δευτερόλεπτα.

	 

	Σε πολλές περιπτώσεις, το «παλιό μου εγώ» θα ήταν αναστατωμένο είτε από τις δικές μου πράξεις είτε από τις πράξεις κάποιου εναντίον μου. Παραδόξως, τα παρακολουθούσα όλα χωρίς να αντιδρώ συναισθηματικά, απλά αφομοιώνοντας τα ως αμερόληπτος μάρτυρας. Αυτό δεν οφείλεται στο γεγονός ότι είχα επιτύχει κάποια πνευματική υπεροχή πάνω στα συναισθήματά μου, αλλά επειδή τα συναισθήματα που θα ξεσπούσαν σε θυμό ή αγανάκτηση δεν υπήρχαν πια μέσα μου. Αυτά ήταν συνδεδεμένα με το εγώ μου, μ’ εκείνο το μέρος της προσωπικότητάς μου που θεωρούσα ότι με καθόριζε, αλλά τώρα πια ήξερα ότι δεν το έκανε. Ήμουν πέρα από το εγώ μου, πέρα από τον θυμό και την αγανάκτηση.

	 

	Συγχώρεσα τα πάντα αβίαστα. Δεν είχα κακή διάθεση για κανέναν, συμπεριλαμβανομένου και του εαυτού μου, ανεξάρτητα από το πόσο μεγάλη μπορεί να ήταν η αδικία εναντίον μου. Το αστείο, που ήταν τόσο εύκολο να δει κανείς ως αντικειμενικός παρατηρητής, ήταν το πόσο συχνά ήμουν συνυπεύθυνος για τα "κακά" που μου είχαν συμβεί , ενώ εκείνη την περίοδο αντί για συνυπεύθυνος ένιωθα θύμα.

	 

	***

	 

	Όταν είμαστε θυμωμένοι, συνήθως σημαίνει ότι δεν έχουμε πλήρη κατανόηση μιας κατάστασης. Φανταστείτε μια άπειρη μπέιμπι σίτερ που φροντίζει ένα μωράκι που κλαίει. Χωρίς να μπορεί να καταλάβει την αιτία του κλάματος, η μπέιμπι σίτερ έχει εξαντλήσει τις ιδέες της για να ηρεμήσει το παιδί, και γίνεται όλο και πιο ανήσυχη όσο ακούει τις τσιριχτές κραυγές του. Δυστυχώς, μπορεί ακόμα και να βλάψει το μωρό εξαιτίας της απογοήτευσης, κάτι που θα ήταν τραυματική εμπειρία τόσο για το μωρό όσο και για εκείνη, μια εμπειρία που θα απαιτούσε πολύ χρόνο για συγχώρεση. 

	 

	Μέρος της ανθρώπινης εμπειρίας είναι ότι κάνουμε λάθη, και θα συνεχίσουμε να κάνουμε λάθη σε όλη μας τη ζωή. Κάποια από αυτά θα είναι μικρές γκάφες, άλλα θα είναι σοβαρά λάθη. Ας ελπίσουμε ότι θα μάθουμε από τα ελαττώματά μας και θα ζητήσουμε συγγνώμη από όσους πληγώσαμε αλλά και από τον εαυτό μας.  

	 

	Αυτό είναι το πρώτο εμπόδιο που θα αντιμετωπίσουμε στην προσπάθειά μας να γίνουμε μια καλύτερη εκδοχή του εαυτού μας. Πώς αντιμετωπίζουμε τα λάθη, αυτά που έγιναν στο παρελθόν, αλλά και στο παρόν; Εάν έχουμε πρόβλημα είτε στο να ζητήσουμε συγχώρεση είτε να την παραχωρήσουμε πραγματικά στους άλλους για τις αδικίες που πρόκειται να συμβούν, η πρόοδος θα είναι πιο αργή. 

	 

	Ο Δαλάι Λάμα λέει: "Όλες οι μεγάλες θρησκευτικές παραδόσεις φέρουν βασικά το ίδιο μήνυμα: αγάπη, συμπόνια και συγχώρεση - το σημαντικό είναι ότι πρέπει όλα αυτά να είναι μέρος της καθημερινής μας ζωής».

	 

	Αφιερώστε λίγο χρόνο, για να σκεφτείτε αυτούς που σας έχουν στεναχωρήσει με κάποιο τρόπο. Όλοι μας έχουμε έρθει αντιμέτωποι με την αδικία, κάποιοι λίγο περισσότερο από τους άλλους. Ίσως να σας λήστεψαν, να σας εξαπάτησαν, να σας είπαν ψέματα, να εκμεταλλεύτηκαν την καλοσύνη σας, να σας αγνόησαν ή να σας ταπείνωσαν. Μπορείτε πραγματικά να συγχωρήσετε εκείνους που σας πλήγωσαν; 

	 

	 

	Η Συγχώρεση είναι Γενναία Πράξη

	 

	Ο Κρις Ουίλιαμς, συγγραφέας του Let It Go: A True Story of  Tragedy and Forgiveness, μια Παρασκευή βράδυ μετά το δείπνο γυρνούσε με την οικογένειά του σπίτι με το αυτοκίνητο όταν ένα όχημα από το αντίθετο ρεύμα πλησίασε επικίνδυνα το αυτοκίνητό τους.  Ο Κρις προσπάθησε να αποφύγει τη σύγκρουση, αλλά δεν τα κατάφερε. Η βίαιη πρόσκρουση σκότωσε τη σύζυγό του, το αγέννητο μωρό τους, την κόρη του εννέα ετών και τον γιο του έντεκα ετών. Ο οδηγός του άλλου αυτοκινήτου  ήταν μόλις δεκαεπτά χρονών και μεθυσμένος. Για μήνες μετά το ατύχημα ο Κρις βίωνε το σοκ της τεράστιας απώλειας, δίνοντας μάχη με το θυμό, τη μοναξιά και τη θλίψη. Όποιος ακούει την ιστορία του θα αισθάνεται πολύ άσχημα για αυτό που συνέβη στον Κρις , ακόμα και στο σημείο να ζητά εκδίκηση. Η αφοσίωση του Κρις στην πίστη του, τόσο σε πνευματικό όσο και φιλοσοφικό επίπεδο, τον βοήθησε να συνειδητοποιήσει ότι η μόνη λύση ήταν να κάνει αυτό που φαινόταν αδύνατο: να συγχωρήσει τον οδηγό του άλλου αυτοκινήτου. Πόσοι από εμάς θα μπορούσαμε πραγματικά να το κάνουμε αυτό; Ο Κρις συγχώρησε τον Κάμερον, τον επισκέφθηκε στις φυλακές ανηλίκων και από τότε έμεινε σε επαφή μαζί του. Ο Κρις σκέφτεται το ατύχημα λέγοντας: «Είμαι ευγνώμων που ο Θεός επιτρέπει τις τραγωδίες και τις δοκιμασίες να συμβαίνουν στη ζωή μας, όχι επειδή είναι εύκολο ή επειδή αυτό είναι το θέλημά του, αλλά επειδή μας βοηθούν να αγαπάμε».

	 

	Υπάρχουν αμέτρητα παραδείγματα ανθρώπων που συγχωρούν τους άλλους για κάθε είδους τραγωδίες. Υπάρχουν επίσης άνθρωποι που δυσκολεύονται να το κάνουν αυτό. Κάποιοι μπορεί να έχουν υποστεί τεράστια σωματική, σεξουαλική ή διανοητική κακοποίηση και να μην είναι σε θέση να αποδεχθούν την ιδέα της συγχώρεσης, όπως έκανε ο Κρις Ουίλιαμς. Τα τραύματά τους μπορεί να είναι πάρα πολύ βαθιά, για να τους επιτρέψουν να προχωρήσουν στο στάδιο της συγχώρεσης, ή απλά το χρονικό πλαίσιο στο οποίο βιώνουν την θλίψη τους να μην έχει περάσει. Αυτό είναι αναμενόμενο. Κάποιες περιπτώσεις μπορεί να απαιτούν πολύ περισσότερο χρόνο και εκτεταμένη θεραπεία. 

	 

	Όπως πολλοί από εμάς, μπορεί να κρατάτε θυμό για κάποιον που σας έχει πληγώσει. Αυτός μπορεί να είναι μέλος της οικογένειας, φίλος ή ακόμα και ξένος. Σκεφτείτε καλά και καθορίστε αν συμβαίνει αυτό, γιατί συχνά μαθαίνουμε αυτό το μάθημα με τον σκληρό τρόπο. Δεν χρειάζεται να είναι κάποιο σοβαρό αδίκημα· μερικές φορές είναι τα μικρά πράγματα αυτά που εξελίσσονται σε ανεπίλυτες εντάσεις. 

	 

	Ο Ντόνι ήταν στενός φίλος και συγκάτοικος. Μέναμε μαζί με μερικούς άλλους στο ίδιο σπίτι όταν ήμασταν 20 χρονών. Κάναμε πολλά πάρτι και διασκεδάζαμε πολύ ως νεαροί ενήλικες. Είχαμε επίσης τις κλασικές διαφωνίες  σχετικά με την καθαριότητα, την πληρωμή λογαριασμών και τον προσωπικό χώρο. Κατά τη διάρκεια μιας συγκέντρωσης στο σπίτι, όπου εκφράσαμε τα παράπονά μας, περίμενα ότι ο Ντόνι θα με υποστήριζε όταν ανέβηκαν οι τόνοι με τους άλλους δύο συγκατοίκους, οι οποίοι πιστεύαμε ότι πρέπει να αναζητήσουν ένα άλλο μέρος για να μείνουν. Από ό,τι είχαμε συζητήσει μεταξύ μας, ήξερα ότι και ο Ντόνι ήθελε να μετακομίσουν οι άλλοι σε άλλο σπίτι, αλλά δεν ένιωθε άνετα να μιλήσει ανοιχτά όταν μαζευτήκαμε όλοι μαζί. Έγινα έξαλλος που ο Ντόνι δεν με υποστήριξε, πράγμα που με οδήγησε στο να μετακομίσω λίγο καιρό αργότερα χωρίς να του πω τίποτα γι’ αυτό. Ένα χρόνο αργότερα σκοτώθηκε κάνοντας αναρρίχηση. Ένιωσα σαν ηλίθιος στο αναμνηστικό πάρτι που κάναμε γι’ αυτόν, ζητώντας δημόσια συγγνώμη για την κακία που του κρατούσα αφότου μετακόμισα σε άλλο σπίτι. Αυτό που είχε κάνει ο Ντόνι δεν ήταν καν τόσο κακό, ωστόσο του κρατούσα κακία μέχρι που ήταν πια πολύ αργά για να το συζητήσω έστω μαζί του, να το ξεπεράσουμε και να ζήσουμε και άλλες καλές στιγμές μαζί, όπως τότε που ήμασταν κολλητοί φίλοι.   

	 

	 

	Η Συγχώρεση Επιτρέπει την Πρόοδο

	 

	Η πιο «φωτεινή πλευρά» που βλέπω αυτή τη στιγμή είναι το να θυμόμαστε να συζητάμε τα θέματα με τους ανθρώπους αμέσως, όταν υπάρχει μια διαφωνία. Γνωρίζουμε ότι θα υπάρξουν στιγμές που θα θυμώνουμε με τους άλλους, αλλά η ζωή θα είναι ευκολότερη για όλους, αν προσπαθήσουμε να συζητήσουμε νωρίτερα όσα μας ενοχλούν με την ελπίδα να διευθετήσουμε τα κακά μας συναισθήματα. 

	Τότε μπορούμε να προχωρήσουμε. 

	 

	Με ποιον είστε θυμωμένοι; Μπορείτε να τον συγχωρήσετε; Όταν το σκεφτείτε λίγο, θα δείτε πως μερικές από αυτές τις καταστάσεις μπορεί να είναι πολύ σοβαρές για να τις ξεπεράσετε ακόμα, όπως η περίπτωση του Κρις Ουίλιαμς, άλλες όμως μπορεί να είναι εντελώς ασήμαντες, όπως συνέβη με τον Ντόνι και εμένα.

	 

	Θυμηθείτε ότι είναι φυσιολογικό να πείτε:

	 

	
	• Είμαι αναστατωμένος για κάτι και θέλω να το συζητήσω.



	 

	
	•  Έτσι αισθάνθηκα όταν συνέβη αυτό.



	 

	
	• Ποιά είναι η αντίληψή σου για όλα αυτά;



	 

	
	• Τί μπορούμε να κάνουμε διαφορετικά την επόμενη φορά; 



	 

	***

	 

	Μια Εσωτερική Μάχη

	 

	Τώρα, τι γίνεται με το να συγχωρούμε τον εαυτό μας; Αυτό είναι συχνά πιο δύσκολο από το να συγχωρούμε τους άλλους. Για τον Κάμερον, τον έφηβο οδηγό του άλλου αυτοκινήτου, μπορεί να είναι ακόμα πιο δύσκολο να συγχωρήσει τον εαυτό του από ότι ήταν για τον Κρις Ουίλιαμς να τον συγχωρήσει. Η σκέψη μου πηγαίνει και στον Κάμερον, γιατί όλοι άνθρωποι είμαστε και όλοι κάνουμε λάθη. 

	 

	Έχω κάνει πολλά φοβερά πράγματα για τα οποία ντρέπομαι, μερικά από τα οποία με κάνουν ακόμα να σκύβω το κεφάλι και να κρύβομαι σε μια γωνιά όταν τα σκέφτομαι. Σε πολλές περιπτώσεις είναι πραγματική πρόκληση να συγχωρούμε αληθινά τον εαυτό μας, αλλά αυτό είναι ένα από τα βασικά βήματα για να κατανοήσουμε την εμπειρία της συγχώρεσης. Μπορεί να συμμερίζεστε εν μέρει την παρακάτω λίστα με μερικά από τα τιποτένια πράγματα που έχω κάνει, και που με έχουν αναγκάσει να ζητήσω συγχώρεση από τους άλλους και από τον εαυτό μου: 

	 

	
	• είπα ψέματα



	 

	
	• έκλεψα



	 

	
	• απάτησα



	 

	
	• οδήγησα μεθυσμένος



	 

	
	• οδήγησα με μεγάλη ταχύτητα



	 

	
	• με συνέλαβε η αστυνομία



	 

	
	• προσέβαλα άλλους ανθρώπους



	 

	
	• χτύπησα κάποιον



	 

	
	• χτύπησα ένα ζώο



	 

	
	• αμέλησα να βάλω λουρί στα κουτάβια μου ενώ περπατούσαμε δίπλα σε μεγάλο αυτοκινητόδρομο, με αποτέλεσμα να τα χτυπήσει και τα δυο αυτοκίνητο (το ένα σκοτώθηκε ακαριαία)



	 

	
	• έκανα κακές σκέψεις για άλλους ανθρώπους



	 

	
	• εκφόβισα ανθρώπους λεκτικά ή σωματικά



	 

	
	• μίλησα άσχημα για κάποιον



	 

	
	• δεν εκτιμούσα άλλες μορφές ζωής, πχ. σκότωνα ένα έντομο, ενώ απλά θα μπορούσα να το είχα βγάλει έξω από το σπίτι



	 

	Και αυτή είναι μόνο η μισή λίστα. Ίσως έχετε κάνει κι εσείς παρόμοια πράγματα. Όταν γυρνώ στο παρελθόν και σκέφτομαι μερικές από τις ηθικά κατώτερες στιγμές μου, γεμίζω με θλίψη. Η πρώτη σκέψη μου όταν τις ξανασκέφτομαι είναι, πώς μπορούσα να είμαι τόσο ηλίθιος; Ως επί το πλείστον, έχω συγχωρήσει τον εαυτό μου. Για μερικές από αυτές τις στιγμές, η συγχώρεση είναι ακόμα σε εξέλιξη. Μπορείτε πραγματικά να συγχωρήσετε τον εαυτό σας για τα μικρά και μεγάλα λάθη που έχετε κάνει; Ελπίζω ότι η απάντηση είναι ναι, επειδή αυτό είναι ένα βασικό βήμα προς το να γίνετε μια καλύτερη εκδοχή του εαυτούς σας.

	 

	Οι άλλοι με έχουν συγχωρέσει;  Ίσως· αλλά αυτό είναι πέρα από τον έλεγχό μου. Εγώ μπορώ ειλικρινά να τους ζητήσω συγγνώμη και μέχρι εκεί· μετά η μπάλα βρίσκεται στο γήπεδό τους. Επομένως, αν ζητήσουμε κάτι με ειλικρίνεια από τους άλλους, πρέπει να είμαστε και σε θέση να προχωρήσουμε και να δουλέψουμε για να συγχωρήσουμε και εμείς με τη σειρά μας τον εαυτό μας, ο οποίος βρίσκεται υπό τον έλεγχό μας.

	 

	Δεν αποτελεί λοιπόν έκπληξη το γεγονός ότι πολυάριθμες ιατρικές μελέτες δείχνουν πως οι άνθρωποι που συγχωρούν τείνουν να είναι πιο υγιείς και πιο ευτυχισμένοι από όσους επιλέγουν να ζουν μέσα στην μνησικακία. Όταν ο θυμός βρίσκεται μέσα μας για μεγάλο χρονικό διάστημα, μας οδηγεί στην αυτοκαταστροφή και τη σαπίλα. Ο ανεπίλυτος θυμός φέρνει άσχημα νέα για όλους, και ειδικά για το άτομο που τον κουβαλάει μέσα του.

	 

	***

	 

	Βασικές Έννοιες-Κλειδιά

	 

	
	• Η συγχώρεση απαιτεί πραγματική εσωτερική δύναμη.



	 

	
	• Οι άνθρωποι κάνουν λάθη και αξίζουν να συγχωρεθούν.



	 

	
	• Και εσύ άνθρωπος είσαι και αξίζεις τη συγχώρεση. Το πιο δύσκολο κομμάτι μπορεί να είναι το να συγχωρήσουμε τον εαυτό μας.



	 

	
	• Οι εντάσεις μπορεί να συσσωρευτούν με την πάροδο του χρόνου, ειδικά όταν δεν συζητηθούν αμέσως.



	 

	
	• Ο θυμός και άλλα συναισθήματα πρέπει να εκφράζονται, αλλά στη συνέχεια πρέπει να τα αφήνουμε να φύγουν. Η πρόοδος έρχεται όταν είμαστε σε θέση να συγχωρήσουμε πραγματικά και να προχωρήσουμε μπροστά.



	 

	Ερωτήσεις που Ενθαρρύνουν τη Συγχώρεση

	 

	
	• Έχω συγχωρήσει τους ανθρώπους που με έβλαψαν;



	 

	
	• Τι θα με βοηθήσει να ξεπεράσω τον θυμό μου;



	 

	
	• Θα ζητήσω συγγνώμη για τα λάθη μου;



	 

	
	• Μπορώ να συγχωρήσω τον εαυτό μου;



	 

	 


 

	Η Αλλαγή

	 

	ΚΑΘΩΣ ΠΑΡΑΚΟΛΟΥΘΟΥΣΑ ΤΗΝ ΑΝΑΠΑΡΑΣΤΑΣΗ της ζωής μου, συνειδητοποίησα πόσο προβλέψιμος είχα γίνει τα τελευταία χρόνια. Δεν ήμουν πάντα έτσι. Ως παιδί, ήμουν ελεύθερο πνεύμα, αυθόρμητο και προσαρμοζόμουν εύκολα σε νέες καταστάσεις, ίσως περισσότερο από τα συνηθισμένα παιδιά. Η φυσική μου ευελιξία με βοήθησε να κάτσω άνετα οκλαδόν, με τα γόνατά μου να αγγίζουν το πάτωμα. Χρόνια πριν, αυτό θα μου φαινόταν δύσκολο να το κάνω ως ενήλικος, αλλά βλέποντάς με κατά την διάρκεια της ανασκόπησης, έμοιαζε σαν να ήταν ακριβώς η άλλη μέρα. Το παιδικό μου μυαλό ήταν επίσης πολύ ανοιχτό, ευαίσθητο σε νέες ιδέες, αφού ο κόσμος για ‘μένα ήταν ένα μέρος απεριόριστης ανακάλυψης. Αυτά ήταν πράγματα που είχα ξεχάσει τελείως για τον εαυτό μου, όπως πιθανόν τα ξεχνούν οι περισσότεροι άνθρωποι.

	 

	Ενηλικιώθηκα και έκλεισα πολλά κανάλια μέσα στο μυαλό μου. Σταμάτησα να είμαι ελεύθερο πνεύμα και αντιστάθηκα στο να προχωρήσω σε νέες ιδέες ή νέες κατευθύνσεις. Η ζωή δεν ήταν πλέον ένας κόσμος που περίμενε να τον ανακαλύψω. 

	Ένα τείχος είχε χτιστεί, μια ξεκάθαρη αντίσταση από την πλευρά μου σε τόσα πολλά πράγματα. Η αντίσταση έγινε η προβλέψιμη απάντησή μου είτε επρόκειτο για διαφορετικά τρόφιμα, μουσική, τηλεόραση είτε για θέματα συζήτησης.

	 

	Μπροστά στην παρουσία του φωτός και τη νέα κατάσταση της ύπαρξής μου, δεν ήμουν πια θυμωμένος με τον εαυτό μου που είχα γίνει τόσο άκαμπτος. Αντ’ αυτού, ήταν κωμικό να αναγνωρίζω πώς η ζωή με ωθούσε σε ευκαιρίες που θα ήταν ευεργετικές για ‘μένα. Το γεγονός ότι αυτές οι ευκαιρίες θα με έβγαζαν εκτός από την ασφαλή ζώνη, θα με ξεβόλευαν με απλά λόγια, ήταν αυτό που με απέτρεπε από το να τις αποδεχθώ. Δεν είχε σημασία αν η ευκαιρία βρισκόταν κοντά μου ή στην άλλη άκρη του κόσμου· η ανικανότητά μου να προχωρήσω πέρα από τη ρουτίνα είχε καταπνίξει την προσωπική μου ανάπτυξη. Σε πολλές περιπτώσεις, ενεργούσα με πιο παιδαριώδη τρόπο ως ενήλικας από ότι όταν ήμουν παιδί. Πώς το επέτρεψα αυτό να συμβεί; Γιατί δεν μπορούσα να δω την ομορφιά μέσα στην αλλαγή που μου παρουσιαζόταν τότε;

	 

	***

	 

	Αν θέλουμε να γίνουμε η καλύτερη εκδοχή του εαυτού μας ή η κάπως καλύτερη εκδοχή μας, τότε πρέπει να συζητήσουμε το θέμα της αλλαγής και το πώς νιώθουμε γι’ αυτό. Στην τελική, είναι προφανές – δε μπορούμε να βελτιωθούμε αν δεν αλλάξουμε. 

	 

	Η αλλαγή μας επιτρέπει:

	 

	
	• να ωριμάσουμε



	 

	
	• να βιώσουμε νέες εμπειρίες



	 

	
	• να ξεπεράσουμε δοκιμασίες



	 

	
	• να έρθουμε κοντά στο πλήρες δυναμικό μας



	 

	 

	Γιατί Αντιστεκόμαστε  

	 

	Με αυτά τα θετικά που φέρνει μια αλλαγή, είναι αστείο πόσοι από εμάς αντιστέκονται στην αλλαγή όλο και περισσότερο με την πάροδο του χρόνου, πιθανότατα επειδή η αλλαγή μπορεί να σχετίζεται επίσης με γεγονότα που μας τάραξαν όταν συνέβησαν. Ίσως απολυθήκαμε από μια δουλειά ή αναγκαστήκαμε να αλλάξουμε σπίτι. Βιώσαμε το διαζύγιο ή είδαμε την οικογένεια, τους φίλους, ακόμη και τα αγαπημένα μας κατοικίδια να πεθαίνουν. Εμπλακήκαμε σε κάποιο τροχαίο ατύχημα ή τραυματιστήκαμε ή ίσως διαγνωστήκαμε με κάποια σοβαρή ασθένεια. Μας συνέλαβαν ή κάναμε λάθη που μας ταπείνωσαν. Αυτά τα γεγονότα είναι τραυματικά· σαν δυσάρεστες εκπλήξεις που μας επιβάλλουν υποσυνείδητα να αντιστεκόμαστε στις αλλαγές. Είναι απολύτως φυσικό να φοβόμαστε τις νέες συνθήκες στη ζωή, όμως τέτοια πράγματα θα συμβούν ούτως ή άλλως. 

	 

	Πέρα από τον τύπο της αλλαγής που μπορεί να μας προκαλεί φυσικά τον φόβο, είναι επίσης εύκολο να αντισταθούμε στην αλλαγή με το να πέσουμε στην παγίδα της ρουτίνας ή με το να κάνουμε τα πάντα με τον δικό μας τρόπο.  Αυτό δεν είναι καλό ή κακό. Έρχεται απλά φυσικά και προστίθεται στη συνολική αντίστασή μας. Αποκαλούμαστε "πλάσματα της συνήθειας" και κολλάμε με ότι μας αρέσει είτε αυτό είναι το μενού του δείπνου μας, είτε τηλεοπτικές εκπομπές, είτε τρόποι ψυχαγωγίας κλπ. Ωστόσο, η αλλαγή είναι ένα στοιχείο ανάπτυξης και βελτίωσης· Επομένως, είναι απαραίτητο να ξεκολλήσουμε από κάποιες συνήθειες έστω και σε μικρό βαθμό.

	 

	Ακόμα και μικρές τροποποιήσεις που σχεδιάζουμε να κάνουμε μπορεί να είναι δύσκολο να τις διαχειριστούμε. Για παράδειγμα, κλάψατε ποτέ αφότου κουρέψατε τα μαλλιά σας;  Εγώ ναι, αν και είναι δύσκολο να το παραδεχτώ. Μισούσα τα κουρέματα από τότε που ήμουν παιδί μέχρι και την εφηβεία μου και συνήθως χρειαζόμουν αρκετές μέρες για να συνηθίσω την νέα μου εμφάνιση. Κοιτάζοντας πίσω, αυτό με κάνει να γελάω, αλλά πιθανότατα δεν θα γελούσα το ίδιο τώρα αν ξύριζα ξαφνικά όσα μαλλιά έμειναν στο κυρίως φαλακρό κεφάλι μου! Γιατί πρέπει να με ενοχλεί αυτό; Τι θα ήταν το τόσο τρομερό στο να κόψω και τις τελευταίες τρίχες; Οι καρκινοπαθείς το αντιμετωπίζουν συχνά αυτό. Ίσως να αποκτούσα κάποια άποψη για το θέμα, έστω και μικρή, για το πώς το βιώνουν όλο αυτό, κατά τη διάρκεια του επόμενου Μήνα Ευαισθητοποίησης για τον Καρκίνο, ξυρίζοντας εθελοντικά ότι έχει απομείνει.  

	 

	Όπως πολλοί ενήλικοι, έτσι και εγώ βολεύτηκα μέσα στη ρουτίνα που περιέβαλε την ύπαρξή μου εδώ και χρόνια, εν μέρει γιατί αντιστάθηκα στην αλλαγή. Ήθελα να παραμείνω σε αυτά που ήξερα: στη δουλειά που είχα παρόλο που δεν με ικανοποιούσε, στους φίλους που είχα παρόλο που δεν τους έβλεπα σχεδόν ποτέ, και στις δραστηριότητες που έκανα παρόλο που τις βαριόμουν.  Όλο αυτό το διάστημα αναρωτιόμουν, πότε θα καλυτερεύσει η ζωή μου; (Είναι αστείο πόσο προφανής ήταν η απάντηση.) Σας θυμίζει κάτι αυτό; Μπορεί η ύπαρξή σας για τα τελευταία χρόνια να συνοψιστεί σε λίγες προτάσεις σχετικά με την καθημερινή σας ρουτίνα; Εάν ναι, τότε ίσως είναι καιρός να αναθεωρήσουμε λίγο τα πράγματα. 

	 

	 

	Η Ζωή Έχει Πολλά Περισσότερα Να Δώσει

	 

	Χρειάζεται να κάνετε διάφορες δραστηριότητες, να έχετε ανοιχτό μυαλό και να είστε διατεθειμένοι να δοκιμάσετε νέα πράγματα για να μπορέσετε να ζήσετε τα τόσα πολλά περισσότερα που έχει η ζωή να σας προσφέρει. Και δεν εννοώ ότι πρέπει να παραιτηθείτε από την δουλειά σας ή να εγκαταλείψετε τους φίλους σας ή να σταματήσετε άλλες δραστηριότητές σας, δεν είναι αυτό το θέμα. Το θέμα είναι η ανάγκη να είστε ανοιχτοί σε νέες εμπειρίες, ώστε να βιώσετε τα πολλά περισσότερα της ζωής.

	 

	Ακούγεται απλό, αλλά οι πραγματικές αλλαγές είναι τρομακτικές, ακόμα και στο σημείο να παραλύουν πολλοί άνθρωποι στη σκέψη της αλλαγής. Οι ‘ζώνες άνεσης’ ονομάζονται έτσι για κάποιο καλό λόγο· είμαστε άνετοι όταν είμαστε σε αυτές και αγχωνόμαστε όταν δεν είμαστε. Δεν θα είναι πάντοτε ευχάριστη η διαδικασία καθώς θα βιώνουμε την αλλαγή, ανεξάρτητα από το αν εμείς την προκαλούμε ή προκαλείται από εξωγενείς παράγοντες. Όλοι γνωρίζουν ότι η ζωή είναι δύσκολη και συμβαίνουν πράγματα που μας προκαλούν πόνο ή θλίψη. Αλλά βαθιά μέσα μας γνωρίζουμε ότι πρέπει να αγκαλιάσουμε την αλλαγή, επειδή είναι βέβαιο ότι θα συμβεί μια μέρα. 

	 

	Εδώ είναι μερικά κοινά πράγματα στα οποία οι άνθρωποι μπορεί να αντιστέκονται σθεναρά:

	 

	
	• οι νέες τεχνολογίες, όπως τα έξυπνα τηλέφωνα και οι εφαρμογές τους



	 

	
	• τα μέσα κοινωνικής δικτύωσης και η επανάσταση του διαδικτύου

	• οι ρουτίνες άσκησης



	 

	
	• ένα πρόγραμμα διατροφής ή μια δίαιτα



	 

	
	• νέα ρούχα ή αλλαγή στην προσωπική εμφάνιση



	 

	
	• αλλαγή καριέρας



	 

	
	• ταξίδια



	 

	 

	Η Αλλαγή Είναι το Πεπρωμένο Σου

	 

	Είμαστε όλοι σε μια διαρκή κατάσταση αλλαγής. Ξεκινήσαμε ως έμβρυο, μεταμορφωθήκαμε σε μωρό, παιδί, προ-έφηβο και ούτω καθεξής. Η εξέλιξή μας συνεχίζεται μέχρι την τελευταία μέρα της ζωής μας και μετά τα σώματά μας συνεχίζουν να αλλάζουν κατά τη διάρκεια της αποσύνθεσης. Αυτό ισχύει για όλες τις ζωές του πλανήτη· αυτός είναι ο φυσικός τρόπος ύπαρξης για το ίδιο το σύμπαν. Τίποτα δεν βρίσκεται σε σταθερή θέση, ακόμα και αν φαίνεται σταθερό. Κολοσσιαία πράγματα, όπως τα αστέρια, γεννιούνται, περιστρέφονται γύρω από τους γαλαξίες τους, καίγονται από την παροχή αερίου υδρογόνου και πεθαίνουν με την πάροδο του χρόνου. Το ίδιο ακριβώς συμβαίνει και για τα μικροσκοπικά πράγματα, όπως τα κύτταρα. Τίποτα δεν παραμένει στάσιμο, οπότε γιατί θα πρέπει να αντιστεκόμαστε σε αυτή την εξέλιξη;

	 

	Συχνά απαιτεί περισσότερη ενέργεια το να αντισταθούμε στην αλλαγή από το να την αποδεχτούμε. Αυτό πρέπει να αποτελεί ένδειξη ότι υπάρχει ένας σκοπός ή συγκεκριμένος λόγος για να βιώσετε μια αλλαγή, ακόμα και αν η φυσική αντίδρασή σας είναι να την πολεμήσετε. Πρέπει να δεχόμαστε τις αλλαγές στη ζωή μας, ακόμη και αν μας είναι δύσκολο. Δεν είναι όλες οι εμπειρίες καλές, αλλά κάθε εμπειρία μάς επιτρέπει να αναπτυχθούμε. Αυτό μπορεί να είναι τρομακτικό. Ο φόβος της αλλαγής είναι κάτι το συνηθισμένο. 

	 

	Εδώ είναι μια άσκηση που θα σας βοηθήσει να ξεπεράσετε τον φόβο της αλλαγής. Φανταστείτε τον εαυτό σας έναν χρόνο από τώρα, ως μια καλύτερη εκδοχή σας. Ποιές είναι οι πιο ορατές αλλαγές που βλέπετε; Ποιοί τομείς της ζωής σας είναι διαφορετικοί; Σκεφτείτε τι δουλειά κάνετε, πώς έχουν αναπτυχθεί οι σχέσεις σας και τι άλλαξε στη φυσική σας εμφάνιση στο σώμα ή τα ρούχα σας. Σκεφτείτε πόσο χαρούμενοι είστε, σε τι σπίτι μένετε και τι είδος αυτοκινήτου θα οδηγείτε. Να ξέρετε ότι όλες αυτές οι αλλαγές είναι απολύτως εφικτές!

	 

	Τώρα κάντε το αντίθετο· κοιτάξτε τον εαυτό σας πριν από έναν χρόνο. Πώς αλλάξατε ως προσωπικότητα και τι πετύχατε; Να είστε υπερήφανοι για τον εαυτό σας για ότι καλό κάνατε, και να ξέρετε ότι μπορείτε να αλλάξετε ακόμα περισσότερο μέσα στον επόμενο χρόνο, ειδικά αφότου συγκεντρωθείτε πιο ξεκάθαρα στους στόχους σας. 

	 

	Πείτε αντίο στον φόβο και αντιμετωπίστε την αλλαγή σαν μια νέα φίλη. Καλωσορίστε την. Μιλήστε με θέρμη γι’ αυτήν, καλώντας την στη ζωή σας. Στρέψτε την συγκέντρωση της προσοχής σας στον « νέο εαυτό μου » χρησιμοποιώντας  δυναμικές λέξεις όπως η μετάλλαξη, ανάπτυξη, επέκταση και ευημερία.

	 

	***

	 

	Διασκεδαστικές ιδέες για να υιοθετήσετε μικρές αλλαγές: 

	 

	
	• Περπατήστε σε διαφορετικό διάδρομο στο σούπερ μάρκετ και ψάξτε για κάποιο νέο προϊόν που μπορείτε να απολαύσετε.



	 

	
	• Χρησιμοποιήστε το άλλο σας χέρι για κοινές δραστηριότητες όπως το ξύρισμα, το βούρτσισμα των δοντιών σας, τη χρήση του ποντικιού του υπολογιστή σας, το να κρατήστε ένα πιρούνι ή ένα κουτάλι. Είναι δύσκολο στην αρχή, αλλά γίνεται ευκολότερο στη συνέχεια. Αυτή η διαδικασία θα εμπλέξει και το άλλο ημισφαίριο του εγκεφάλου σας. 



	 

	
	• Αγοράστε μερικά νέα ρούχα ή φορέστε κάτι που δεν έχετε φορέσει εδώ και χρόνια.



	 

	
	• Αλλάξτε χτένισμα.



	 

	
	• Κάντε μια νέα συνταγή για τη διατροφή σας



	 

	
	• Όταν βγαίνετε έξω, παραγγείλετε κάτι πέρα από το συνηθισμένο ή φάτε σε ένα διαφορετικό εστιατόριο.



	 

	
	• Μάθετε μερικές λέξεις, όπως ‘γεια σου’ και ‘ευχαριστώ’, σε μια ξένη γλώσσα.



	 

	
	• Πάρτε μια εναλλακτική διαδρομή όταν οδηγείτε και παρατηρήστε τις διαφορές.



	 

	
	• Παίξτε ένα παιχνίδι που δεν έχετε παίξει ποτέ.



	 

	
	• Παρακολουθήστε τηλεοπτική εκπομπή ή ένα πρόγραμμα ειδήσεων που κανονικά δεν παρακολουθείτε χωρίς να ασκείτε υπερβολική κριτική.



	 

	
	• Ακούστε νέα μουσικά κομμάτια ή κάποιο άλλο είδος μουσικής. 



	 

	Αυτό δεν σημαίνει ότι είναι απαραίτητο να εγκαταλείψετε την παλιά σας ρουτίνα. Μπορείτε πάντα να επιστρέψετε στις ζώνες άνεσης σας. Αυτό που είναι σημαντικό εδώ είναι να βγαίνουμε από αυτές τις ζώνες πιο συχνά, σαν να κολυμπάμε πέρα από τη ρηχή μεριά μιας πισίνας, απλώς για να εξοικειωθούμε σιγά σιγά με αυτό. Με την πάροδο του χρόνου θα γίνετε πιο ευέλικτοι και ανθεκτικοί όταν τα πράγματα θα βγαίνουν από τον έλεγχό σας. Μπορεί ακόμη και να δείτε τον εαυτό σας να γελάει σε περιπτώσεις οι οποίες προηγουμένως θα σας άγχωναν. 

	 

	Ερώτηση: ποιο ήταν το αγαπημένο σας τραγούδι όταν ήσασταν εννιά χρονών; στα δεκαπέντε; στα είκοσι; στις δεκαετίες που ακολούθησαν; Πόσος καιρός πέρασε από τότε που ακούσατε νέο είδος μουσικής; Αυτό δεν σημαίνει ότι οι ράπερ και οι λάτρεις της όπερας πρέπει να αλλάξουν είδος· σημαίνει απλώς ότι η αλλαγή συμπεριλαμβάνει και ότι κάνετε για διασκέδαση και ευχαρίστηση. 

	 

	 

	Ετοιμάσου, Νέε μου Εαυτέ

	 

	Πρόκειται να αλλάξετε ή, πιο σωστά, πρόκειται να αναγνωρίσετε και να εκτιμήσετε τις αλλαγές που πρόκειται να συμβούν. Τώρα που εστιάζετε στον καλύτερο εαυτό σας, αυτές οι αλλαγές θα γίνουν πιο γρήγορα και με μεγαλύτερη συχνότητα σε όλες τις πτυχές της ζωής σας. Είναι σημαντικό να συγχαίρετε τον εαυτό σας κάθε φορά που αναγνωρίζετε τη νέα σας βελτιωμένη εκδοχή να αναδύεται. Για παράδειγμα, όταν βρίσκετε έναν καλό χώρο στάθμευσης και αμέσως αντιδράτε με ειλικρινή ευγνωμοσύνη, θυμίστε στον εαυτό σας: "Αυτός που μιλάει είναι ο νέος μου εαυτός". Ή όταν σας είναι πιο εύκολο να συγχωρήσετε κάποιον για ένα μικρό παράπτωμα, όπως το να αντιμετωπίσετε έναν αγενή ξένο στην αγορά, πείτε στον εαυτό σας: «Αυτός είναι ο νέος μου εαυτός σε δράση». Ή όταν κρατάτε υπομονετικά τη γλώσσα σας, αντί να απαντάτε αρνητικά σε μια οικογενειακή συζήτηση, αναγνωρίστε αυτή την αλλαγή με υπερηφάνεια.

	 

	Αφήστε τον εαυτό σας να γνωρίζει ότι εκτιμάτε τις αλλαγές.  Συγχαρείτε τον εαυτό σας. Πείτε δυνατά: “Ο νέος μου εαυτός κερδίζει πάλι”. Ξέρω ότι ακούγεται ανόητο, αλλά αυτές οι μικρές αναγνωρίσεις θα ενισχύσουν τη συμπεριφορά σας και θα βοηθήσουν στο να πετύχετε το αποτέλεσμα του θετικού ντόμινο για τις πιο ευεργετικές αλλαγές. 

	 

	Αξίζετε τα καλύτερα. Είναι έξυπνο να το θυμάστε αυτό. Το να λέτε, "Αξίζω το καλύτερο" φέρνει ένα χαμόγελο στο πρόσωπό σας. Αλλά είστε το ίδιο πρόθυμοι να κάνετε ότι καλύτερό για αυτό; Ελπίζω πως ναι. Μερικές φορές αυτό παίρνει τη μορφή της υπομονής και της επιμονής. 

	 

	Εδώ είναι μερικές εικόνες για να θυμάστε την ομορφιά της αλλαγής:

	 

	
	• πεταλούδες



	 

	
	• ανατολή και δύση ηλίου



	 

	
	• το παπάκι που έγινε ο κύκνος



	 

	
	• η καλύτερη εκδοχή του εαυτού σας σ’ έναν χρόνο από τώρα



	 

	Ερωτήσεις που Βοηθούν την Αλλαγή

	 

	
	• Σε τι αλλαγές αντιστέκομαι; 



	 

	
	• Πώς μπορώ να είμαι πιο ανοιχτός στην αλλαγή;



	 

	
	• Θα θυμηθώ να συγχαρώ τον νέο μου εαυτό όταν δω τις αλλαγές;



	 

	
	• Πόσο διαφορετικός θα μπορούσα να είμαι σε έναν χρόνο από τώρα;



	 

	 


 

	Οι προκλήσεις και οι στόχοι σου

	 

	Έβλεπα τις αλληλεπιδράσεις που είχα με τόσους πολλούς ανθρώπους, μερικούς από τους οποίους τους είχα ξεχάσει εδώ και πολύ καιρό. Δεν έβλεπα μόνο τις συναντήσεις μας, αλλά ένιωθα και τις ιστορίες τους εξίσου καθαρά με τη δική μου. Αυτό ίσχυε ακόμα και για τους ξένους· αμέσως ήξερα από που ήταν, ποια ήταν η ζωή τους, πώς αισθάνονταν και πολλά άλλα. Είναι δύσκολο να το εξηγήσω με λόγια, αλλά γνώριζα αυτούς τους ανθρώπους απολύτως. 

	 

	Όπως και εγώ, έτσι και αυτοί είχαν προσωπικά θέματα να λύσουν. Κάποιοι διαχειρίστηκαν τις προκλήσεις της ζωής τους πολύ καλά και κάποιοι άλλοι δυσκολεύτηκαν. Το να τους κρίνεις για τυχόν ελαττώματα φαινόταν παράλογο, επειδή ήταν άνθρωποι και έκαναν το καλύτερο που μπορούσαν, ακόμα και αν έκαναν λάθη στη διαδρομή.  Εάν είχα κάποια συναισθηματική ανταπόκριση στη διαδικασία ή το αποτέλεσμα, θα ήταν παρόμοια με το να τους υποστηρίξω. 

	 

	***

	 

	Υπάρχει ένα γνωμικό που λέει: “Δεν ξέρεις τι έχει περάσει ο άλλος μέχρι να βρεθείς στη θέση του.”  Αυτό είναι κάτι που πρέπει να θυμόμαστε όταν πιστεύουμε ότι γνωρίζουμε τα προβλήματα των άλλων ατόμων, και αναρωτιόμαστε γιατί δεν μπορούν να δουν και να διορθώσουν αυτά τα προβλήματα από μόνοι τους. Μπορεί να σκεφτόμαστε: 

	 

	
	• Γιατί έβαλε τόσα κιλά;



	 

	
	• Γιατί δεν βρίσκει μια δουλειά αντί να ζητιανεύει;



	 

	
	• Πότε θα ενεργήσει υπεύθυνα;



	 

	
	• Πώς μπορεί να ζει σε τέτοια βρωμιά;



	 

	
	• Γιατί δεν σταματά το κάπνισμα;



	 

	
	• Γιατί πίνει τόσο πολύ;



	 

	
	• Γιατί είναι τόσο δύσκολος άνθρωπος;



	 

	
	• Πως μπορεί και αντιδρά με τόσο θυμό;



	 

	Είναι θέμα προς συζήτηση το αν μερικά από αυτά είναι πραγματικά προβλήματα. Ίσως να εμπίπτουν σε γκρίζες ζώνες, σε ποιότητες που οι περισσότεροι άνθρωποι δεν αισθάνονται άνετα. 

	 

	Ο Δαλάι Λάμα λέει, “Κάθε ζήτημα, συμπεριλαμβανομένων των πολιτικών, οικονομικών και θρησκευτικών δραστηριοτήτων που ακολουθούν οι άνθρωποι σε αυτόν τον κόσμο, θα πρέπει να γίνεται πλήρως κατανοητό προτού το κρίνουμε. Ως εκ τούτου, είναι πολύ σημαντικό να γνωρίζουμε τις αιτίες. Όποιο και αν είναι το θέμα, θα πρέπει να δούμε την πλήρη εικόνα. Αυτό θα μας επιτρέψει να κατανοήσουμε ολόκληρη την ιστορία.” 

	 

	 

	Δεν είναι δίκαιο να μετράμε τους άλλους με βάση τις αντιλήψεις μας για το σωστό και το λάθος, ειδικά χωρίς να κατανοούμε τα γεγονότα που διαμορφώνουν το ποιοι είναι σήμερα. Είναι πιο ασφαλές να θεωρούμε ότι τα προβλήματα των ανθρώπων είναι σαν τον μίτο της Αριάδνης - όσο περισσότερο ξετυλίγουμε το κουβάρι και γνωρίζουμε το άλλο άτομο, τόσο περισσότερο ανακαλύπτουμε πόσο δύσκολη είναι η ζωή τους, και ότι αυτό που ονομάζουμε "πρόβλημα" είναι συχνά αποτέλεσμα ή μηχανισμός αντιμετώπισης. Αυτό το καταλαβαίνουμε εύκολα στο παράδειγμα μιας υπέρβαρης γυναίκας, μόλις μάθουμε ότι έχει βιώσει ψυχολογική και σωματική κακοποίηση και ότι είχε επίσης γονείς που την έμαθαν σε μια ανθυγιεινή διατροφή, και στη συνέχεια έγινε μητέρα τεσσάρων παιδιών. Ή, τι γίνεται για παράδειγμα με έναν άνθρωπο που έχει διαπράξει έγκλημα; Όχι ότι εγκρίνω κανενός είδους έγκλημα, αλλά ίσως αυτό το άτομο στη ζωή του να είχε πέσει θύμα ληστείας, ακόμη και από εκείνους που ήταν πιο κοντά σε αυτόν, και πίστευε ότι η μόνη του επιλογή ήταν να πάρει πίσω όσα στερήθηκε, ληστεύοντας άλλους. Δεν λέω ότι αυτό είναι σωστό ή λάθος, απλά ότι πολλοί άνθρωποι μπορεί να καταφεύγουν σε τέτοιες ενέργειες επειδή ίσως να είχαν βιώσει στη ζωή τους παρόμοια περιστατικά. 

	 

	 

	Η Δοκιμασία Είναι Δεδομένη

	 

	Κανείς δεν έχει μια εύκολη ζωή. Αυτό περιλαμβάνει και ανθρώπους που προέρχονται από πλούσιες οικογένειες, και που προφανώς μπορούν να έχουν ό,τι θέλουν: ευημερία, καλή εμφάνιση, καλή υγεία κ.λπ.  Ακόμα και αυτοί οι τυχεροί άνθρωποι αντιμετωπίζουν δοκιμασίες που οι άλλοι γύρω τους δεν καταλαβαίνουν. Η κατάχρηση ουσιών, η κατάθλιψη και η περιορισμένη ικανότητα να δένονται συναισθηματικά ή να εμπιστεύονται τους άλλους είναι κοινά προβλήματα για τους ανθρώπους που φαινομενικά τα έχουν όλα. Φανταστείτε ότι είστε το παιδί ενός σούπερ σταρ αθλητή ή ο αδελφός ενός αυτοδημιούργητου δισεκατομμυριούχου - πώς θα μπορούσατε ποτέ να συγκριθείτε με το επίπεδο επιτυχίας τους; Η δοκιμασία είναι ένα από τα δεδομένα της ζωής· ο καθένας πρέπει να αντιμετωπίσει δοκιμασίες. Χωρίς αυτές, η ζωή θα ήταν βαρετή ούτως ή άλλως. Είτε σας αρέσει είτε όχι θα αντιμετωπίσετε εμπόδια. 

	 

	Επίσης παρατηρήστε ότι μερικές φορές η ζωή μάς δοκιμάζει και άλλες φορές εμείς οι ίδιοι δοκιμάζουμε τον εαυτό μας.  Η ζωή περιστασιακά μας εκπλήσσει δυσάρεστα με αναποδιές, όπως τραυματισμούς ή απώλεια εργασίας. Άλλες φορές συνειδητά αποφασίζουμε να εργαστούμε προς έναν νέο στόχο. Πόσο συχνά αυτά τα φαινομενικά άσχετα εμπόδια μοιράζονται έναν κοινό παρονομαστή; Το βρίσκω ενδιαφέρον. Με μια πρώτη ματιά, αυτά τα εμπόδια φαίνονται σαν πολύ διαφορετικά πράγματα: το ένα αναφέρεται ως "θέλημα Θεού" και το άλλο ως "καθορισμός στόχων". Κατέληξα να πιστεύω ότι αυτοί οι δυο ορισμοί μπορεί να είναι πιο σχετικοί τελικά μεταξύ τους από ότι φαίνονται, καθώς και οι δύο μπορούν να μετρηθούν από το πώς αντιδρούμε σε αυτούς. Επιτρέψτε μου να παραθέσω μερικά παραδείγματα που μπορεί να ακούγονται λίγο επινοημένα, αλλά θα σας παρακαλούσα να τους δώσετε μια ευκαιρία.

	 

	Η Βικτορίν Λιέσκ αγαπούσε ως παιδί την ανάγνωση. Νόμιζε ότι θα ήταν ωραία περιπέτεια να γράψει ένα βιβλίο, αλλά ποτέ δεν έκανε μια σοβαρή προσπάθεια. Σπούδασε Τέχνες στο κολέγιο, παντρεύτηκε, έκανε παιδιά και ξεκίνησε μια επιχείρηση βιοτεχνίας. Μετά, ένας τραυματισμός στην πλάτη την υποχρέωσε να μείνει στο κρεβάτι για μια εβδομάδα. Ενώ βρισκόταν σε αυτή την κατάσταση, έψαξε στη συλλογή των βιβλίων της, αλλά πλέον δεν έβρισκε κάτι ενδιαφέρον για να διαβάσει. Τότε της ήρθε η έμπνευση να δοκιμάσει να γράψει ένα μυθιστόρημα, κάτι που δεν είχε σκεφτεί εδώ και πολλά χρόνια. Άρχισε να γράφει το μυθιστόρημα κατά τη διάρκεια που ήταν κλινήρης και συνέχισε μέχρι που το εξέδωσε. Το βιβλίο της, Not What She Seems, έγινε νούμερο ένα σε πωλήσεις στην Amazon στην κατηγορία του ρομαντικού σασπένς και από τότε η Βικτορίν έχει γράψει πολλά βιβλία. Πριν τον τραυματισμό της, τι πιθανότητες είχε αυτό να ήταν κάτι που ήθελε πραγματικά να κάνει, ακόμα και υποσυνείδητα; Αν της είχε ζητηθεί να γράψει κάποιους στόχους ή κατορθώματα που ήθελε να πετύχει στη ζωή της, θα μπορούσε να είχε συμπεριλάβει την συγγραφή ενός μυθιστορήματος μεταξύ αυτών των στόχων; 

	 

	Οι γονείς του Μπεν Φράνκλιν δεν είχαν τα χρήματα για να στείλουν στο σχολείο όλα τα παιδιά τους, και έτσι ο Μπεν πήγε στο σχολείο για δύο μόλις χρόνια μέχρι που έγινε δέκα χρονών. Αγαπούσε πολύ το διάβασμα και εργαζόταν ως μαθητευόμενος στο τυπογραφείο και την εφημερίδα του μεγαλύτερου αδελφού του. Όταν δεν του επιτράπηκε να υποβάλει άρθρα προς δημοσίευση, ο Φράνκλιν τα υπέβαλε κρυφά υπογράφοντας με ψευδώνυμο. Τα άρθρα του τυπώθηκαν και έγιναν δημοφιλή, αν και αμφιλεγόμενα. Αφού ανακαλύφθηκε η απάτη του, το έσκασε στην Πενσιλβανία ως φυγάς και βρήκε άλλη δουλειά ως τυπογράφος. Έγινε τελικά συγγραφέας, πολιτικός, εφευρέτης, διπλωμάτης και ιδρυτής των Ηνωμένων Πολιτειών. Εικάζω ότι ο Φράνκλιν είχε μια βαθιά ριζωμένη επιθυμία να μάθει και να συμμετάσχει στα τρέχοντα γεγονότα, κάτι που αποδεικνύεται από την αγάπη του για το διάβασμα και την προσπάθειά του να υποβάλει άρθρα στην εφημερίδα του αδελφού του. Ποιές είναι οι πιθανότητες οι προκλήσεις που ξεπέρασε να βελτίωσαν τις ικανότητές του και να τον έκαναν ακόμα καλύτερο; 

	 

	Ο Νέλσον Μαντέλα είχε έναν ξεκάθαρο στόχο ζωής: να βάλει ένα τέλος στην πολιτική φυλετικού διαχωρισμού στην πατρίδα του, στη Νότια Αφρική. Ως νεαρός ακτιβιστής και δικηγόρος, ο Μαντέλα επανειλημμένα ήρθε σε ρήξη με την υπάρχουσα κυβέρνηση που στήριζε τον φυλετικό διαχωρισμό, μέχρι που καταδικάστηκε σε φυλάκιση ισόβιας κάθειρξης. Εξέτισε ποινή 27 χρόνων πίσω από τα κάγκελα της φυλακής. Δεκαοκτώ από αυτά τα χρόνια βρισκόταν στο νησί Robben, ένα μέρος με άθλιες συνθήκες διαβίωσης που ουσιαστικά τον απομόνωνε από τον έξω κόσμο, επιτρέποντάς του να έχει μόνο έναν επισκέπτη τον χρόνο και να στέλνει και να λαμβάνει ένα γράμμα κάθε έξι μήνες. Αλλά το πνεύμα του Μαντέλα ήταν αδιάσπαστο. Με την πάροδο του χρόνου κέρδισε τις καρδιές των συγκρατουμένων του και των περισσότερων διοικητικών στελεχών της φυλακής. Με την απελευθέρωσή του, έγινε ο πρώτος πλήρως δημοκρατικά εκλεγμένος πρόεδρος της Νοτίου Αφρικής. Ο Μαντέλα έχει μείνει στη μνήμη όλων ως ένας από τους μεγαλύτερους ηγέτες που γνώρισε ποτέ ο κόσμος, ένα λαμπρό παράδειγμα υπομονής και επιμονής. Παρόλο που κανείς δεν θα έπρεπε να περάσει όσα πέρασε ο Μαντέλα κατά τη διάρκεια της φυλάκισής του, τι πιθανότητες είχε να εμφανιστεί ως ένας από τους πιο επιφανείς ηγέτες και οραματιστές που άλλαξαν τον κόσμο, εάν δεν είχε συλληφθεί ποτέ; 

	 

	Η Μπάλα Είναι Στο Γήπεδό Σου

	 

	Αυτά είναι παραδείγματα για το πώς να επιδιώκουμε το καλύτερο στη ζωή, ακόμα και όταν αυτή μας βάζει σε δοκιμασίες, μερικές φορές τόσο ακραίες, όπως στην περίπτωση του Μαντέλα. Τι γίνεται όμως στην αντίθετη περίπτωση, όπου δεν συμβαίνει τίποτα το αναπάντεχο στη ζωή σας; Μπορείτε να αναγκάσετε τον εαυτό σας να επιτύχει έναν στόχο ή να κάνει μια αλλαγή; Φυσικά και μπορείτε, αλλά ίσως να είναι δύσκολο. Έχετε βάλει ποτέ στόχους που θέλετε να πετύχετε τη νέα χρονιά; Οι περισσότεροι από εμάς το κάνουμε αυτό, αλλά πολλοί από αυτούς τους στόχους δεν διαρκούν περισσότερο από μερικές ημέρες ή εβδομάδες.  

	 

	Η Τζάνα δίδασκε αεροβική. Κάθε Ιανουάριο τα μαθήματά της γέμιζαν τόσο με τους παλιούς όσο και με νέους γεμάτους ενθουσιασμό μαθητές. Κατά τη διάρκεια των μηνών που ακολουθούσαν, οι εγγραφές νέων συμμετεχόντων μειώνονταν αργά, ώσπου τελικά έφταναν στα ίδια κανονικά επίπεδα συμμετεχόντων που ήταν εγγεγραμμένοι εκεί όλο το χρόνο. Απογοητεύτηκε που τόσοι πολλοί ενθουσιώδεις νεοφερμένοι εξαφανίστηκαν γρήγορα από τα μαθήματα.

	 

	Διδάσκω πώς να γίνετε μόνοι σας εκδότες, μέσω μια σειράς βιβλίων μου και βίντεο. Ο Ιανουάριος και ο Φεβρουάριος είναι συχνά οι πιο δραστήριοι μήνες για τις πωλήσεις και πιστεύω ότι αυτό έχει να κάνει με τους στόχους που βάζει ο κόσμος για την Νέα Χρονιά. 

	 

	Βλέπετε το μοτίβο;  Οι άνθρωποι συνειδητοποιούν ότι πρέπει να θέσουν έναν στόχο και να κάνουν μια αρχική προσπάθεια να τον πετύχουν. Αλλά, καθώς περνούν οι εβδομάδες, ο ενθουσιασμός σβήνει και πολλοί συμμετέχοντες απλώς παραιτούνται. Ακολουθεί μια λίστα με συνήθεις στόχους τους οποίους προσπαθούν οι άνθρωποι να επιτύχουν:

	 

	
	• να χάσουν βάρος ή να αποκτήσουν καλύτερη εμφάνιση



	 

	
	• να σταματήσουν ή να μειώσουν μια κακή συνήθεια (πχ. κάπνισμα ή κατανάλωση ποτού)



	 

	
	• να κάνουν ή να αποταμιεύσουν περισσότερα χρήματα



	 

	
	• να συνεχίσουν τις σπουδές τους και να διαβάσουν περισσότερο



	 

	
	• να βρουν μια καλύτερη δουλειά



	 

	
	• να τρώνε πιο υγιεινά



	 

	
	• να είναι πιο χαρούμενοι



	 

	
	• να περνούν περισσότερο χρόνο με την οικογένεια



	 

	
	• να ταξιδέψουν



	 

	
	• να οργανωθούν, ή να ξεφορτωθούν πράγματα που δεν χρειάζονται



	 

	
	• να γίνουν εθελοντές ή να βοηθήσουν τους άλλους



	 

	Δεδομένου ότι οι περισσότεροι από εμάς εξακολουθούμε να έχουμε αυτούς τους στόχους, προφανώς δεν έχουμε επιτύχει αρκετά από αυτά. Πώς θα μείνουμε στο σωστό δρόμο; Πιστεύω ότι χρειαζόμαστε συχνές υπενθυμίσεις και κάποια μορφή υπευθυνότητας. 

	 

	 

	Η Υπευθυνότητα Βοηθάει

	 

	Άρχισα να χρησιμοποιώ μηνιαίες λίστες πριν από λίγο καιρό, και έμεινα έκπληκτος από το πόσο βοηθούν αυτές οι λίστες στο να κάνεις τα πράγματα που θες. Για παράδειγμα, στην αρχή της σελίδας αναγράφεται με έντονα γράμματα: “Λίστα Υποχρεώσεων Μαρτίου” και σ’ αυτήν καταγράφω τα πράγματα που πρέπει να γίνουν στην αρχή του μήνα και μετά όσα προκύπτουν στη διάρκεια. Καταγράφοντας τα στοιχεία αυτά, υπάρχει μια καθημερινή οπτική υπενθύμιση, για να με κρατάει στο σωστό  δρόμο. Κάθε φορά που ολοκληρώνεται ένα στοιχείο από τη λίστα, το τσεκάρω και βάζω μια χαρούμενη φατσούλα δίπλα του. Αν δεν γίνει και εξακολουθεί να είναι σημαντικό για ‘μένα τον Απρίλιο, πηγαίνει στον κατάλογο του επόμενου μήνα. 

	 

	Αυτό καλλιεργεί μέσα μου την υπευθυνότητα, αλλά είναι επίσης και ένα καλό κίνητρο για να προσκαλέσετε και άλλους να σας βοηθήσουν. Τι θα συνέβαινε εάν λέγατε σε έναν καλό φίλο: «Έχω έναν στόχο να χάσω πέντε κιλά αυτό το μήνα· μπορείς να με ρωτάς μία φορά την εβδομάδα πώς πάει; "  Ή θα μπορούσε να σας βοηθήσει αν βάζατε ένα μικρό στοίχημα με τον/την σύζυγό σας, 20 ευρώ πχ., αν καταφέρετε να περάσετε μια εβδομάδα χωρίς κάπνισμα. Μόλις τελειώσει η εβδομάδα και έχετε κερδίσει το στοίχημα, παίρνετε πίσω τα είκοσι ευρώ. Κάποιες έννοιες μπορεί να είναι πιο δύσκολο να οριστούν με λέξεις μέσα σε μια λίστα, όπως π.χ. "να είμαι πιο χαρούμενος". Αυτές μπορούν να εκπροσωπηθούν με μικρές προτάσεις όπως " να πάω για μπόουλινγκ το Σάββατο, επειδή το μπόουλινγκ με κάνει ευτυχισμένο". 

	 

	 Γράψτε μια λίστα προκλήσεων ή στόχων για το μήνα και ολοκληρώστε ότι μπορείτε. Ακόμα και αν ολοκληρώσετε μερικά από αυτά που έχετε στη λίστα, αυτό είναι μια μικρή πρόοδος. Χρησιμοποιήστε τρόπους που σας βοηθούν να γίνετε υπεύθυνοι. Ήρθε η ώρα να το προσπαθήσετε. 

	 

	***

	 

	Βασικές Έννοιες-Κλειδιά

	 

	
	• Όλοι αντιμετωπίζουν δοκιμασίες που είναι μοναδικά δικές τους.



	 

	
	• Ένα μοιραίο γεγονός και ο καθορισμός στόχων μπορούν να έχουν ομοιότητες, ειδικά όταν τα χρησιμοποιούμε για να μας βοηθήσουν να εξελιχθούμε.



	 

	
	• Είναι στο χέρι σου να αρχίσεις να δουλεύεις πάνω σε νέους στόχους, όπως επίσης και το να επιμείνεις μέχρι να τους πετύχεις.



	 

	
	• Η υπευθυνότητα βοηθάει πραγματικά, είτε πρόκειται για τη δημιουργία μιας λίστας στόχων είτε για την αποδοχή βοήθειας από άλλους. 



	  

	 

	Ερωτήσεις για να Αποδεχτείτε Προκλήσεις και Στόχους

	 

	
	• Ποιά πράγματα θα ήθελα να πετύχω αυτό το μήνα;



	 

	
	• Ποιά πράγματα θα ήθελα να πετύχω κατά τη διάρκεια της ζωής μου;



	 

	
	• Θα το κάνω αυτό;



	 

	
	• Τι θα με βοηθήσει να το κάνω;



	 

	 


 

	Μέρος Τρίτο

	 

	Συνειδητές Σκέψεις, Ομιλία και Συναίσθημα

	 

	Η ΕΜΠΕΙΡΙΑ ΤΟΥ ΟΡΑΜΑΤΟΣ ΕΙΝΑΙ ΠΟΛΥ ΠΙΟ ΣΥΝΘΕΤΗ στη μεταθανάτια ζωή. Τα χρώματα είναι θαυμάσια. Υπάρχουν χρώματα εδώ που δεν υπάρχουν στο ορατό φάσμα των ανθρώπων που ζουν στη Γη, ή ίσως το ανθρώπινο μάτι δεν μπορεί να δει αυτά τα μήκη κύματος. Στη μετά θάνατον ζωή είναι απίστευτα ζωντανά με πρόσθετες διαστάσεις-τα χρώματα έχουν στην πραγματικότητα σχήμα, σχέδια και υφή. Οι ήχοι επίσης- μπορεί κανείς να δει και να νιώσει τους ήχους εδώ. Ακόμα και οι σκέψεις έχουν αυτά τα φυσικά χαρακτηριστικά. Κάθε σκέψη φέρνει μια ουσία και ένταση ανάλογα με τη φύση της. Το ανθρώπινο μυαλό δυσκολεύεται να το καταλάβει αυτό, αλλά τα πράγματα που οι άνθρωποι θεωρούν ως άυλα έχουν μια ζωντανή ουσία- τα χρώματα, οι ήχοι, ο λόγος και η σκέψη είναι φυσικές οντότητες που στέλνουν δονήσεις στη ζωή. Σκεφτείτε ότι είναι παρόμοιο με το να έχετε μια αύρα, να εκπέμπετε έναν βαθμό ζεστασιάς και μια ηλεκτρική ώθηση, πράγματα δηλαδή που σχετίζονται με την μετάδοση ενέργειας. 

	 

	Υπάρχουν διάφορα επίπεδα απήχησης ανάλογα με την ιδέα που κρύβεται μέσα στην έκφραση. Για παράδειγμα, τα λόγια και οι σκέψεις αγάπης δονούνται σε υψηλότερο επίπεδο από ότι τα δυσάρεστα συναισθήματα. Είναι πιο χαριτωμένα από τα λόγια και τις σκέψεις που εκφράζουν θυμό ή μίσος. Βλέποντας αυτές τις ενέργειες δεν μου επιτρέπεται να πω κάτι αρνητικό για κάποιον. Θα μπορούσα να το κάνω αν ήθελα, δεδομένου ότι εδώ υπάρχει η ελεύθερη βούληση, αλλά δεν θα το κάνω γιατί αυτό θα ήταν σαν να χτυπάω πισώπλατα ένα άτομο χωρίς αιτία. 

	 

	Οι άνθρωποι στη Γη δεν βλέπουν τις φυσικές δονήσεις της ομιλίας και των σκέψεών τους στο παρόν, ούτε βλέπουν τις συνέπειες αυτών των ενεργειακών κυμάτων, παρόλο που υπάρχουν πολλοί άνθρωποι που ισχυρίζονται ότι έχουν αυτή τη δύναμη. Οι μελλοντικές εφευρέσεις βρίσκονται προ των πυλών, και θα επιτρέψουν σε όλους να κατανοήσουν καλύτερα αυτά τα πράγματα. Αυτές οι εφευρέσεις θα αποτελέσουν μέρος μιας μείζονος επανάστασης με τόσα πολλά πράγματα να ανακαλύπτονται σε σύντομο χρονικό διάστημα. Αυτό θα συμβεί μόνο όταν η πλειοψηφία των ανθρώπων αποφασίσει υποσυνείδητα ότι είναι έτοιμη να κάνει αυτό το βήμα, και αυτό θα είναι ένα πολύ μεγάλο βήμα. 

	 

	***

	 

	Οι ιδέες, οι σκέψεις και τα συναισθήματα είναι ισχυρές έννοιες. Οι λέξεις επίσης αποτελούν και δυναμικά κίνητρα. Όπως λέει ένα παλιό ρητό "η πένα είναι ισχυρότερη από το ξίφος".  Σκεφτείτε τη δυνατότητα αυτών των εννοιών να μας παρακινεί και να αλλάζει τη ζωή μας. Δείτε μερικά παραδείγματα ιδεών:

	 

	
	• μια ιδέα για έναν νέο τρόπο επικοινωνίας (έντυπος τύπος, κώδικας Μορς, ραδιόφωνο, τηλεόραση, διαδίκτυο)



	 

	
	• ερωτεύομαι



	 

	
	• το Imagine του Τζον Λένον 



	 

	
	• ο Θείος Σαμ και οι εκστρατείες του I want You! 



	 

	
	• την ομιλία "έχω ένα όνειρο" του Dr. Μάρτιν Λούθερ Κινγκ Jr.



	 

	
	• μεγάλη ταινία ντοκιμαντέρ για το McDonalds



	 

	 

	Όλα αυτά προέρχονταν από πράγματα που θεωρούνταν άυλα: σκέψεις, ομιλία, λόγια και συναισθήματα. Αυτά τα άυλα στοιχεία συχνά εκδηλώνονται σε φυσικά πράγματα με την πάροδο του χρόνου, όπως συμβαίνει με τις εφευρέσεις και τα τραγούδια, αλλά σε καμία περίπτωση δεν θα μπορούσαν να έχουν καθοριστεί ή μετρηθεί την στιγμή που κάποιο μυαλό τα συνέλαβε. Πώς θα μπορούσατε να κατανοήσετε μια ιδέα, όπως για παράδειγμα την τηλεόραση, πριν ακόμα σχεδιαστούν τα εξαρτήματά της; 

	 

	 

	Κρυφές δυνατότητες

	 

	Η βασική αυτή ιδέα στην οποία αναφέρομαι είναι το να καθορίσω πόση βαρύτητα έχει κάτι πριν να υπάρξει φυσικά. Ο άνεμος, η βροχή και το φως του ήλιου έχουν όλα μετρήσιμες ιδιότητες και προβλέψιμα αποτελέσματα, όταν εκτιθέμεθα σε αυτές τις καιρικές συνθήκες. Οι ιδέες, οι σκέψεις και τα συναισθήματα όμως εμπίπτουν σε μια διαφορετική κατηγορία. Εάν μια ιδέα δεν μπορεί να μετρηθεί επιστημονικά, τότε τι αποτέλεσμα μπορεί πραγματικά να έχει πάνω μας; Μήπως μεγαλοποιούμε την επιρροή της ίδιας της ιδέας πάνω μας ή μήπως μια ιδέα μεταφέρει περισσότερη δύναμη από ότι συνειδητοποιούμε; Εάν το τελευταίο αληθεύει, τότε ίσως αγνοούμε τις κρυμμένες δυνατότητες των ιδεών, των σκέψεων και των συναισθημάτων μας. 

	 

	Ας παίξουμε με ένα φανταστικό παράδειγμα. Φανταστείτε ότι έχετε ένα περίεργο όνειρο, όπου όσα λέτε γίνονται πραγματικότητα. Σε αυτό το όνειρο, περπατάτε στο δρόμο μια συννεφιασμένη μέρα και ρωτάτε: "Γιατί να μου συμβαίνουν πάντοτε κακά πράγματα;" Ξαφνικά, αρχίζει να βρέχει. Προσπαθείτε να χρησιμοποιήσετε την ομπρέλα σας, αλλά δεν ανοίγει. Ένα φορτηγό που έρχεται από πίσω πιτσιλάει με βρώμικο νερό τα ρούχα σας. Βγάζετε το σακάκι σας, και σας πέφτει το πορτοφόλι στην υδρορροή του δρόμου και από ‘κει στον υπόνομο. Βγάζετε το καπάκι της αποχέτευσης, για να πιάσετε το πορτοφόλι, και τότε μοχθηροί αρουραίοι πετάγονται ξαφνικά έξω από τον υπόνομο και αρχίζουν να σας κυνηγούν. Ζητάτε βοήθεια από τους περαστικούς "θα με βοηθήσει κανείς; κοντεύω να πεθάνω εδώ πέρα". Οι περαστικοί σας γυρνούν την πλάτη. 

	 

	 Καθώς το όνειρο εξελίσσεται, εσείς βρίσκετε σωτηρία σε ένα στενό δρομάκι. Τότε, ένας μικροκαμωμένος, μυστηριώδης τύπος παίρνει την ομπρέλα σας και την ανοίγει, για να καλυφθεί από τη βροχή. Τότε λέει: "Τα λόγια σου είναι μαγικά - χρησιμοποίησε τα όπως θέλεις". Θυμηθείτε, όλα είναι ένα όνειρο. 

	 

	Αφού αποδέχεστε τη συμβουλή του, αρχίζετε λέγοντας: "Ο ήλιος βγαίνει". Καθώς το λέτε, η βροχή σταματά και ο ουρανός αρχίζει να καθαρίζει. Στη συνέχεια, λέτε: “Καλά πράγματα συμβαίνουν τώρα". Σύντομα, μια γυναίκα από την απέναντι μπουτίκ σας φέρνει μια πετσέτα, για να στεγνώσετε τα μαλλιά σας και ένα καθαρό, στεγνό σακάκι. Στη συνέχεια, ένα παιδί περπατάει κρατώντας ένα πορτοφόλι που βρήκε και ρωτά αν ανήκει σε ‘σας. "Αυτό είναι υπέροχο. Σας ευχαριστώ που με βοηθήσατε", σχολιάζετε. Η καλή σας τύχη συνεχίζεται μέχρι να ξυπνήσετε. 

	 

	 Ωραία, αυτό ήταν ένα τρελό όνειρο και εντελώς γελοίο, σωστά; Λοιπόν, ίσως και να ήταν κάτι παραπάνω από ένα τρελό όνειρο. 

	 

	Υπάρχουν πολλά βιβλία αυτοβοήθειας και διάσημα συγγράμματα που αποδέχονται τα οφέλη της θετικής σκέψης. Τα παραδείγματα είναι άφθονα και βρίσκονται σε ιστορικά κείμενα τόσο παλιά όσο και η Βίβλος, καθώς επίσης και στα κλασικά, όπως το Think And Grow Rich, αλλά και στις σύγχρονες εκδόσεις όπως το The Secret. Ένας σπουδαίος στίχος από την Βίβλο, Προς Φιλιππησίους 4:8, λέει " αδελφοί, όσα είναι αληθινά, όσα σεμνά, όσα δίκαια, όσα αγνά, όσα αγαπητά, όσα έχουν καλή φήμη, οποιαδήποτε αρετή ή οποιονδήποτε έπαινο, αυτά να σκέφτεσθε".  Είναι απλά μια φαντασίωση ή υπάρχει πραγματική επιστήμη πίσω από τη δύναμη των θετικών σκέψεων, λέξεων και συναισθημάτων; Πολλές ιατρικές μελέτες δείχνουν ότι οι άνθρωποι που κάνουν περισσότερες θετικές σκέψεις έχουν πολλά οφέλη, συμπεριλαμβανομένης της καλύτερης υγείας και μεγαλύτερης διάρκειας ζωής (Mayo Clinic, 2004). Δυστυχώς, μεγάλο μέρος των δεδομένων για τέτοιου είδους έρευνες βασίζεται σε απλά ερωτηματολόγια. Οι σκεπτικιστές δικαίως επισημαίνουν ότι το θέμα είναι εξαιρετικά υποκειμενικό. Πρόσφατα, πολλοί άνθρωποι ξεκίνησαν δημιουργικά πειράματα με σκοπό να φέρουν στο φως αυτά τα κρυμμένα φαινόμενα με τρόπους που όλοι θα μπορούμε να δούμε. Ο Ιάπωνας επιστήμονας  Δρ. Μάσαρου Εμότο είναι ένας από εκείνους που εργάζεται στον τομέα αυτό. 

	 

	Ο Δρ. Εμότο έχει πραγματοποιήσει αμέτρητα πειράματα που έχουν να κάνουν με το νερό και την ικανότητά μας να το επηρεάζουμε με σκέψεις, λόγια και συναισθήματα. Ο Δρ. Εμότο χρησιμοποίησε σταγονίδια νερού και ρυζιού, για να διεξάγει τα πειράματά του. Ο ίδιος δείχνει τις μεγάλες διαφορές που συμβαίνουν με το παγωμένο νερό καθώς κρυσταλλώνεται ή με το ρύζι καθώς κατακάθεται με την πάροδο του χρόνου, όταν αυτά τα δύο εκτίθενται σε μηνύματα όπως "αγάπη" και "σε ευχαριστώ", σε σύγκριση με μηνύματα όπως "μίσος" και "ανόητε". Έχει επίσης κάνει μελέτες σχετικά με την προσευχή, τις εικόνες και τη μουσική, και μελέτησε το πώς αυτά επηρεάζουν το νερό με την πάροδο του χρόνου. Οι μελέτες του δείχνουν ότι τα σταγονίδια νερού που έχουν εκτεθεί σε αγάπη και υποστηρικτικά μηνύματα θα μετατραπούν σε όμορφους κρυσταλλικούς σχηματισμούς όταν παγώσουν, αλλά τα σταγονίδια από την ίδια πηγή νερού που εκτίθενται σε αρνητικά μηνύματα θα σχηματίσουν παραμορφωμένους και άσχημους κρυστάλλους όταν παγώσουν. Τα πειράματά του δείχνουν επίσης ότι το ρύζι θα παραμείνει φρέσκο περισσότερο σε ένα βάζο με θετικά μηνύματα, αλλά το ίδιο ρύζι σε ένα βάζο με αρνητικά μηνύματα θα σαπίσει πολύ πιο γρήγορα. Είτε το πιστεύετε είτε όχι, ακόμα και αν δεν είστε εξοικειωμένος με το έργο του Δρ. Εμότο, θα πρέπει τουλάχιστον να βρίσκετε αυτή την ιδέα συναρπαστική, έστω και θεωρητικά (Emoto, 2010). 

	 

	Τα πειράματα του Δρ. Εμότο τράβηξαν το ενδιαφέρον των ανθρώπων από όλο τον κόσμο, συγκεντρώνοντας τόσο θαυμαστές όσο και επικριτές. Οι σκεπτικιστές επισημαίνουν τις μη επιστημονικές προσεγγίσεις, και την πιθανότητα οι ίδιες οι πεποιθήσεις του Δρ. Εμότο να επηρεάζουν τα ευρήματά του. Ωστόσο, οι άνθρωποι σε όλο τον κόσμο είναι σε θέση να διεξάγουν παρόμοια πειράματα, κυρίως με το ρύζι, και τα αποτελέσματα αυτών των πειραμάτων ήταν συχνά αξιοσημείωτα. Πολλοί άνθρωποι, συμπεριλαμβανομένων ακόμα και των σκεπτικιστών, που εκτέλεσαν το συγκεκριμένο πείραμα, αναπαρήγαγαν τα ίδια αποτελέσματα με αυτά του Δρ. Εμότο. Θυμηθείτε ότι το σώμα μας αποτελείται από περίπου 60-65% νερό, γεγονός που θα συζητήσουμε εκτενέστερα στο κεφάλαιο Νερό αυτού του βιβλίου. 

	 

	Άλλοι ερευνητές, όπως η Μπάρμπαρα Φρέντρικσον του Πανεπιστημίου της Βόρειας Καρολίνας, βρίσκουν παρόμοιες συσχετίσεις. Τα πειράματά της διεξήχθησαν με τρεις ομάδες ανθρώπων: στη μία ομάδα προβλήθηκαν σκηνές ταινιών γεμάτες με συναισθήματα χαράς και ικανοποίησης, στη δεύτερη ομάδα προβλήθηκαν σκηνές γεμάτες από φόβο και θυμό, και στην τρίτη ομάδα, την ομάδα ελέγχου, προβλήθηκαν μη συναισθηματικές εικόνες. Όταν οι άνθρωποι κλήθηκαν στη συνέχεια να γράψουν τι θα ήθελαν να κάνουν, η ομάδα "φόβου και θυμού" έγραψε τις λιγότερες γραμμές, ενώ η ομάδα "χαρά και ικανοποίηση" έγραψε σημαντικά περισσότερα πράγματα που ήθελαν να κάνουν, ακόμη και στατιστικά υψηλότερα από την ομάδα έλεγχου. Τα στοιχεία της Φρέντρικσον επιβεβαιώνουν ότι οι καθημερινές εμπειρίες των θετικών συναισθημάτων των ανθρώπων συσσωρεύονται με την πάροδο του χρόνου, για να χτίσουν μια ποικιλία επακόλουθων προσωπικών πόρων (Fredrickson, 1998).

	 

	Το θέμα είναι ξεκάθαρο: εάν υπάρχουν αθέατες δυνατότητες μέσα στις σκέψεις, τα λόγια και τα συναισθήματα, το λογικό είναι να τις χρησιμοποιούμε συνειδητά και με τιμιότητα. Αυτό θα ήταν επίσης σύμφωνο με ιατρικές μελέτες που δείχνουν συσχετισμό μεταξύ θετικής σκέψης και ευημερίας. Αυτή είναι η λογική πρόοδος, το επόμενο βήμα μετά την ενσωμάτωση της εστίασης της προσοχής μας στην ευγνωμοσύνη, τη συγχώρεση και την αποδοχή της αλλαγής. Εδώ είναι όπου τα πράγματα πραγματικά αρχίζουν να απογειώνονται, όπως συνέβη και με ‘μένα. 

	 

	***

	 

	Εγκεφαλική Λειτουργία Και Αντιδράσεις

	 

	Ας κάνουμε ένα βήμα πίσω. Φαίνεται ότι όλα αρχίζουν στο μυαλό, συχνά ως σκέψεις. Αυτές οι σκέψεις μπορεί να είναι συγκεκριμένες, ενστικτώδεις ή παρορμητικές. Μπορούν να είναι συνειδητοποιημένες, αν είμαστε πλήρως ενήμεροι γι’ αυτές, ή μπορούν να είναι υποσυνείδητα σήματα τα οποία επεξεργάζεται ο εγκέφαλος όταν δεν σκεφτόμαστε σκόπιμα. Οι άνθρωποι έχουν επίσης ορισμένες τάσεις... μερικοί είναι συνήθως αισιόδοξοι, ενώ άλλοι φαίνεται να ζουν κάτω από ένα σκοτεινό σύννεφο. Δεδομένου ότι τα στοιχεία δείχνουν πως οι σκέψεις, ο λόγος και τα συναισθήματά μας έχουν μεγαλύτερη επιρροή από ότι συνειδητοποιούμε, το επόμενο βήμα είναι να αποφασίσουμε τι να κάνουμε με αυτές τις πληροφορίες. Η πρώτη απάντηση είναι προφανής: κάντε καλές σκέψεις. Πόσες φορές έχουμε ακούσει αυτή την κουβέντα κοινής λογικής; Η δεύτερη απάντηση είναι λιγότερο προφανής: προσέξτε το αντίθετο, τις αρνητικές σκέψεις δηλαδή, γιατί μπορεί να είναι χειρότερες για εμάς από ότι πιστεύουμε. 

	 

	Η Δρ. Τζιλ Μπολτ Τέιλορ είναι νευροανατόμος εκπαιδευμένη στο Χάρβαρντ και ειδικεύεται στις λειτουργίες του ανθρώπινου εγκεφάλου. Μιλώντας για το πώς αντιδρά ο εγκέφαλος όταν σκέφτεται τα γεγονότα που τον θυμώνουν, η Δρ. Τέιλορ λέει: "Μόλις πυροδοτηθούν οι αρνητικές σκέψεις, η χημική ουσία που απελευθερώνεται από τον εγκέφαλό μου διατρέχει το σώμα μου και έχω την εμπειρία της φυσιολογικής αντίδρασης. Μέσα σε 90 δευτερόλεπτα από την αρχική πυροδότηση, η χημική ουσία του θυμού μου έχει διαλυθεί πλήρως από το αίμα μου και η αυτόματη αντίδρασή μου έχει σταματήσει. Εάν, ωστόσο, παραμένω θυμωμένη μετά από αυτά τα 90 δευτερόλεπτα, τότε είναι επειδή έχω επιλέξει να αφήσω αυτό το κύκλωμα να συνεχίσει να λειτουργεί" (Taylor, 2005).

	 

	Με απλά λόγια, η Δρ. Τέιλορ εξηγεί ότι είναι επιλογή της το αν θα μείνει ή όχι στις σκέψεις που την θυμώνουν, παρόλο που συνειδητοποιεί την φυσιολογική αντίδραση που ασκούν πάνω της. Ο θυμός είναι ένα συνηθισμένο παράδειγμα, αλλά ο εγκέφαλος δοκιμάζει πολλές διαφορετικές συναισθηματικές αντιδράσεις, ενώ παράλληλα απελευθερώνει ένα πλεόνασμα (ή έλλειψη) αντίστοιχων νευροχημικών, συμπεριλαμβανομένων της σεροτονίνης, της ντοπαμίνης, της οξυτοκίνης και της αδρεναλίνης, για να αναφέρουμε μερικά. Όποιος συνειδητοποιεί το δυναμικό αιτίας και αποτελέσματος, μετά τα πρώτα λεπτά μιας συναισθηματικής αντίδρασης, πρέπει να αντιλαμβάνεται και την επιλογή του / της ως προς το τι να κάνει με αυτές τις πληροφορίες. 

	 

	Αυτό είναι κάτι πέρα από αυτό που συνήθως πιστεύουμε για τη συναισθηματική ανταπόκριση, τις διδαχές δηλαδή της ανθρώπινης ψυχολογίας σχετικά με την αντίδραση «πάλης ή φυγής» - (fight or flight) προκειμένου να επιβιώσουμε, όπως στην περίπτωση που ένας κακοποιός μάς απειλεί με μαχαίρι. Αυτό είναι πολύ μεγαλύτερο από αυτές τις τυχαίες περιπτώσεις, επειδή μας επηρεάζει κάθε μέρα κατά τη διάρκεια της τυπικής μας ρουτίνας. Το πώς επιτρέπουμε στον εγκέφαλό μας να παραμείνει σε κατάσταση σκέψης πέρα από την συναισθηματική απόκριση των 90 δευτερολέπτων στην οποία αναφέρεται η Δρ. Τέιλορ, είναι το πιο σημαντικό κομμάτι στο οποίο πρέπει να επικεντρωθούμε, διότι εκεί έχουμε τον περισσότερο έλεγχο. 

	 

	 

	Υλοποίηση Εσωτερικής Δημιουργίας

	 

	Πρέπει να αναλάβουμε την ευθύνη για το γενικό πλαίσιο του νου μας, πώς σκεφτόμαστε τον εαυτό μας, το μέλλον μας και το τι συμβαίνει γύρω μας κατά το μεγαλύτερο μέρος του χρόνου. Η νευροπλαστικότητα είναι ένας όρος που αναφέρεται στον τρόπο με τον οποίο ο εγκέφαλος ανταποκρίνεται στα πρότυπα και μπορεί ακόμα και να αλλάξει με την πάροδο του χρόνου, καθώς δημιουργούνται νέα πρότυπα. Όποιο πρότυπο κυριαρχεί στο μυαλό μας για κάποιο χρονικό διάστημα, τα συνδεόμενα με αυτό νευροχημικά θα κυριαρχούν επίσης. Αυτό θα επηρεάσει τον τρόπο που νιώθουμε στο παρόν, και κατά συνέπεια και τον τρόπο με τον οποίο εκτελούμε μια πληθώρα εργασιών στην καθημερινότητα μας.

	 

	Η πρώτη συμβουλή είναι προφανής, όπως αναφέρθηκε και παραπάνω: κάντε θετικές σκέψεις. Η δεύτερη αλλαγή είναι λιγότερο προφανής: περιορίστε τα αρνητικά συναισθήματα μετά την περίοδο 90 δευτερολέπτων της κανονικής συναισθηματικής αντίδρασης. Ωστόσο, αυτό δεν ισχύει μόνο όταν κάποιος είναι θυμωμένος. Ήρθε η ώρα να συνειδητοποιήσετε ότι υπεραναλύετε τις σκέψεις σας και προσκολλάστε στα αρνητικά, και να περιορίσετε αυτή τη συνήθεια, επειδή είναι εύκολο να κολλήσετε σε αυτό το μοτίβο σκέψης. Χρειαζόμαστε περισσότερη εστίαση της προσοχής μας στον τρόπο με τον οποίο σκεφτόμαστε τον εαυτό μας, τη δουλειά μας, τις σχέσεις μας και όλα αυτά των οποίων είμαστε μέρος. 

	 

	Για παράδειγμα, πόσες φορές σκεφτήκατε ή είπατε κάτι παρόμοιο με τα παρακάτω;

	 

	
	• Είμαι πολύ μεγάλος/η πια γι’αυτό.



	 

	
	• Θα αρρωστήσω ή θα χτυπήσω.



	 

	
	• Δεν ξέρω πώς να το κάνω αυτό.



	 

	
	• Δεν μπορώ να το πάρω αυτό. Δεν έχω αρκετά χρήματα.



	 

	
	• Κάτι κακό θα συμβεί.



	 

	Ας υποθέσουμε ότι αυτές οι σκέψεις και τα λόγια έχουν επιρροή, σαν νευροπλαστικά εργαλεία που μπορούν να γίνουν ισχυρότερα με την πάροδο του χρόνου όταν επαναλαμβάνονται από συνήθεια. Κάθε φορά που χρησιμοποιείτε αυτούς τους αρνητικούς όρους είναι σαν να αυτοτραυματίζεστε και να προκαλείτε συναισθηματική πληγή στον εαυτό σας, ίδια με μια κανονική εξωτερική πληγή. Γιατί να θέλει κάποιος σκόπιμα να βλάψει τον εαυτό του; Δεν θα το ήθελε κανείς· απλώς ο άνθρωπος δεν αναγνωρίζει τη δύναμη των σκέψεων και των λέξεων, ακόμα κι αν τα λέει αυτά αστειευόμενος. Ήρθε πια η ώρα να ξεφορτωθείτε όλον αυτόν τον αρνητισμό από τις σκέψεις και την ομιλία σας. Όλες οι παραπάνω προτάσεις μπορούν να αναδιατυπωθούν, ώστε ουσιαστικά να σημαίνουν το ίδιο πράγμα, αλλά να πλαισιώνονται με μια θετική χροιά. Εδώ, σας τις παρουσιάζω ξανά,  ως συνειδητούς παράγοντες, αυτή τη φορά, της θετικής, νευροπλαστικής εκδηλώσεως:

	 

	
	• Θαυμάζω τον εαυτό μου που μπορώ ακόμα να το  κάνω αυτό.



	 

	
	• Θα κάνω ότι μπορώ για να παραμείνω υγιής.



	 

	
	• Μαθαίνω πώς να το κάνω αυτό.



	 

	
	• Οι ανάγκες μου θα ικανοποιηθούν, ίσως όχι όπως φαντάζομαι, αλλά σίγουρα με κάποιον τρόπο οι ανάγκες μου θα ικανοποιηθούν.



	 

	
	• Κάτι καλό θα συμβεί



	 

	Είναι εκπληκτικό το πώς κάθε αρνητικό μπορεί να μετατραπεί σε θετικό χωρίς να χάσει το ουσιαστικό νόημά του. Ένα άλλο πλεονέκτημα είναι το πόσο καλά μας κάνει να νιώθουμε το να συζητάμε τα θετικά απ’ ότι τα αρνητικά, τα οποία έτσι κι αλλιώς τους αγχώνουν όλους. Πρόκειται για στάση ζωής και για μια συνειδητή προσπάθεια να αναγνωρίσετε πότε γλιστράτε έστω και τυχαία στην αρνητική σκέψη ή ομιλία. Αφού το αναγνωρίσετε αυτό, αλλάξτε το στην θετική του μορφή. Αυτό απαιτεί χρόνο, αλλά τελικά θα σας γίνει μια εύκολη συνήθεια που μπορεί να κάνει θαύματα.  

	 

	Ο Κοινωνικός Παλμός

	 

	Ας αφήσουμε εσάς και ας πάμε στους άλλους. Έχετε σκεφτεί ποτέ αρνητικά για κάποιον άλλον; (Αν δεν το έχετε κάνει, τι να πω, είστε άγιος.)  Εγώ συνήθως το κάνω, επειδή κάτι στο άλλο άτομο με κάνει να ζηλεύω ή με φοβίζει. Τότε μπορεί να κάνω μια φρικτή σκέψη σαν να ήθελα κάτι κακό να τους συμβεί. Δεν είναι απαίσιο αυτό; Ντρέπομαι και που το παραδέχομαι. Γιατί πρέπει να θέλω κάτι κακό να συμβεί σε κάποιον άλλον, και πώς θα με έκανε αυτό να αισθάνομαι καλύτερα; 

	 

	Είναι δύσκολο να σταματήσουμε εντελώς αυτές τις σκέψεις από την στιγμή που είμαστε ανθρώπινα όντα με ατέλειες, αλλά μπορούμε να αναγνωρίσουμε την αρνητικότητα στη σκέψη και να κάνουμε μια προσπάθεια να την αλλάξουμε. Αντί να κολλάτε σε μια αρνητική σκέψη, μετατρέψτε την σε κάτι θετικό. Ακολουθεί μια λίστα αρνητικών εκφράσεων και το πώς αυτές αλλάζουν με μια θετική σκέψη:

	 

	
	• Αρνητική - Ο Τζον είναι τόσο ατσούμπαλος πίσω από το τιμόνι. Θα ήθελα να τρακάρει πουθενά για να πάρει ένα μάθημα.



	 

	
	• Θετική - Ο Τζον έχει θέματα όταν οδηγεί. Ελπίζω να πάρει τη βοήθεια που χρειάζεται.



	 

	
	• Αρνητική – η Σούζι είναι τόσο εκνευριστική, πάντα μιλάει για τον εαυτό της στην δουλειά. Μακάρι να την απέλυαν.



	 

	
	• Θετική - η Σούζι έχει μεγάλη ανάγκη να τραβά την προσοχή όλων. Αναρωτιέμαι τι της το δημιουργεί.



	 

	
	• Αρνητική - Ο Θεός πρέπει να με μισεί· η ζωή μου δεν είναι ποτέ όπως την θέλω.



	 

	
	• Θετική - Η ζωή είναι ένα μυστήριο, αλλά έχω πίστη πως τα πράγματα θα διορθωθούν κάποια μέρα.



	 

	
	• Αρνητική - Δεν έχω αρκετά χρήματα. Μια ζωή φτωχός θα είμαι;



	 

	
	• Θετική - κάνω ό,τι μπορώ για να προσελκύσω περισσότερα χρήματα. Είμαι ανοιχτός στις ευκαιρίες που έρχονται στον δρόμο μου.



	 

	Όταν πιάσετε τον εαυτό σας να σκέφτεται ή να μιλά αρνητικά, αναγνωρίστε ότι αυτός ήταν "ο παλιός εαυτός μου" και αλλάξτε τον, ώστε να διορθώσετε τις σκέψεις και την ομιλία σας. Η συνήθεια του νέου σας εαυτού θα αντικαταστήσει την παλιά γρήγορα. 

	 

	***

	 

	Μιλήσαμε για το μυαλό, το οποίο είναι αρκετά πιο πολύπλοκο από ό,τι μπορούμε να καταλάβουμε. Ένα άλλο όργανο που είναι επίσης πολύπλοκο, μυστηριώδες και πέρα από την κατανόησή μας είναι η καρδιά. Το μυαλό και η καρδιά είναι συναρπαστικά όργανα και συνδέονται με την ψυχή μας περισσότερο από οποιοδήποτε άλλο μέρος του σώματος. Είναι ενδιαφέρον ότι συχνά παραβλέπουμε την καρδιά και τη σημασία που διαδραματίζει στην καθημερινή μας ζωή. 

	 

	Κάντο Το Με Την Καρδιά Σου

	 

	Η δύναμη της καρδιάς πρέπει να λαμβάνεται υπόψη εάν οι σκέψεις, τα λόγια και τα συναισθήματα περιέχουν δυνητική ενέργεια. Αυτές οι άυλες έννοιες δεν προέρχονται μόνο από το μυαλό, αλλά φέρνουν και συναίσθημα. Όλοι γνωρίζουν τη διαφορά όταν μια φράση λέγεται με πραγματικό νόημα ή όχι. Σκεφτείτε πώς μπορεί να ειπωθεί η λέξη "Λυπάμαι". Υπάρχει τεράστια διαφορά όταν η λέξη αυτή εκφράζει γνήσια συμπόνια ή όταν λέγεται από υποχρέωση. Αυτό είναι το συναισθηματικό αποτέλεσμα. Χωρίς να προσπαθήσω να καθορίσω τη σημασία αυτών των οργάνων, θα ήθελα να τονίσω αυτό: το ανθρώπινο μυαλό και η καρδιά είναι οι ισχυρότεροι παράγοντες δημιουργίας μας. 

	 

	Όλοι γνωρίζουμε ανθρώπους που λειτουργούν με το μυαλό τους, έναν τόπο λογικής και δεδομένων. Γνωρίζουμε επίσης ανθρώπους που λειτουργούν με την καρδιά τους, έναν χώρο συναισθημάτων και διαίσθησης. Πολλοί πιστεύουν ότι η προσωπική έκφραση με μια σωστή ισορροπία της καρδιάς και του νου είναι το κλειδί για την υλοποίηση των ιδεών.

	 

	Η καρδιά και το μυαλό σας πρέπει να βρίσκονται στην ίδια σελίδα, όταν πρόκειται να δημιουργήσετε τον καλύτερο εαυτό σας. Τι είναι γραμμένο στην ίδια σελίδα; Όπως λέει και η παροιμία, όχι μόνο μιλάτε με τα λόγια, αλλά και περπατάτε με τα πόδια. Αυτό σημαίνει ότι το μυαλό σας σκέφτεται: 

	 

	
	• είμαι δυνατός/η



	 

	
	• είμαι έξυπνος/η



	 

	
	• είμαι όμορφος/η



	 

	
	• οι ανάγκες μου εκπληρώνονται



	 

	Και ενώ το μυαλό σας σκέφτεται αυτά, η καρδιά σας νιώθει:

	 

	
	• την εσωτερική σας δύναμη



	 

	
	• την εσωτερική σας σοφία



	 

	
	• την εσωτερική σας έλξη



	 

	
	• την ασφάλειά σας



	 

	Αν φανταστούμε μια βελτιωμένη εκδοχή του εαυτού μας, τότε αυτό το άτομο έχει ένα μυαλό που κάνει θετικές, δημιουργικές σκέψεις, και μια καρδιά που στηρίζει αυτές τις σκέψεις με θετικά συναισθήματα. 

	 

	***

	 

	Βασικές Έννοιες - Κλειδιά

	 

	
	• Οι σκέψεις, ο λόγος και τα συναισθήματα είναι ισχυρά εκφραστικά εργαλεία.



	 

	
	• Είναι επιλογή σου να εκπαιδεύσεις το μυαλό σου να εστιάζει σε αυτό που θέλεις.



	 

	
	• Μετά από 90 δευτερόλεπτα, από μια φυσική συναισθηματική αντίδραση, είναι καλό να επιστρέψεις σε ένα αυτο-υποστηρικτικό γενικό νοητικό πλαίσιο.



	 

	
	• Σταμάτα να πληγώνεις τον εαυτό σου με αρνητικές σκέψεις και μετάτρεψε τες σε θετικές. Αυτή η συνήθεια γίνεται ευκολότερη με την πάροδο του χρόνου, και τα αρνητικά περιορίζονται αισθητά.



	 

	
	• Κάνε καλές σκέψεις με το μυαλό σου και νιώσε καλά συναισθήματα με την καρδιά σου.



	 

	
	• Απόκτησε αυτές τις εποικοδομητικές συνήθειες για τον εαυτό σου και για τους άλλους. Καλύτερος Εσύ, Καλύτερος Εγώ, Καλύτερη Κοινωνία. 



	 

	Ερωτήσεις για να Ενισχύσεις τις Κρυμμένες Δυνατότητες σου

	 

	
	• Θα αναγνωρίσω πότε κάνω αρνητικές σκέψεις;



	 

	
	• Πώς μπορώ να τις μετατρέψω σε θετικές;



	 

	
	• Πώς νιώθω όταν σκέφτομαι το θετικό αποτέλεσμα;



	 

	 


 

	Θετικές Δηλώσεις, ΕΓΩ ΕΙΜΑΙ και Θέτοντας Ερωτήσεις

	 

	ΚΑΤΑ ΤΗ ΔΙΑΡΚΕΙΑ ΤΗΣ ΑΝΘΡΩΠΙΝΗΣ ΖΩΗΣ ΜΟΥ ΑΓΝΟΟΥΣΑ ΠΡΩΤΙΣΤΩΣ τη σπουδαία ενέργεια των σκέψεων, λόγων και συναισθημάτων. Λέω πρωτίστως, γιατί βαθιά μέσα μου υπήρχε πάντα η υποψία πως αυτά τα άυλα στοιχεία έφεραν πραγματική δύναμη. Επιπλέον, αυτή η σοφία ενισχύθηκε από τα τραγούδια που ήξερα απ’ έξω, τα βιβλία που είχα διαβάσει και τις ταινίες που είχα δει πολλές φορές. Για κάποιο λόγο, το να αναγνωρίσω αυτά τα μαθήματα ήταν ένα πράγμα - η ενσωμάτωσή τους στη συμπεριφορά μου ήταν κάτι άλλο. Υπήρχαν φορές που χρησιμοποίησα τη δύναμη της θετικής σκέψης, ειδικά ως παιδί, αλλά υπήρξαν άλλες στιγμές που επέτρεψα στις σκέψεις μου να θολώνουν. 

	 

	Μέρος του προβλήματος ήταν η υιοθέτηση ενός 'πακέτου' νοοτροπίας, το οποίο ήθελα να ταιριάζει με τη νοοτροπία των γύρω μου. Όταν οι φίλοι μου παραπονιόντουσαν για τη ζωή γενικά, παραπονιόμουν και εγώ επίσης. Όταν ανέφεραν πόσο άσχημος είναι ο καιρός ή τα νέα ή η κοινωνία, ακολουθούσα και εγώ μιλώντας σαν να ήταν όντως τρομερά αυτά τα πράγματα. Για κάποιο λόγο, φαινόταν πολύ πιο εύκολο να διαμαρτυρηθώ παρά να αναζητήσω τα θετικά σε κάθε εμπειρία, τα οποία πράγματι υπήρχαν. 

	 

	Επέλεξα να μείνω εν μέρει τυφλός σε όλα αυτά. Δεν αναγνώριζα πόσο με επηρέαζε η δική μου σκέψη, η δική μου ομιλία και η ομιλία των άλλων. Παρόλο που υπήρχαν πολλές ενδείξεις, δεν έβλεπα τη σκοτεινή, άψυχη ενέργεια να μολύνει αυτά τα καλά μου συναισθήματα, ούτε και το πως αυτή ενισχυόταν με την πάροδο του χρόνου. 

	 

	Σε στιγμές όπως αυτές, το να παρακολουθώ την ανασκόπηση της ζωής μου ήταν ταυτόχρονα θλιβερή και χιουμοριστική εμπειρία. Πόσο ξεκάθαρα ήταν όλα τώρα. Γνωρίζοντας την επίδραση που είχαν αυτά τα πράγματα πάνω μου, η προφανής ερώτηση για όλα είναι: γιατί δε μπορούσα να είμαι πιο σταθερά θετικός με οτιδήποτε έκανα; 

	 

	***

	 

	Η σύγχρονη επιστήμη μαθαίνει συνεχώς κάτι νέο και εκπληκτικό για τον ανθρώπινο εγκέφαλο. Το μυαλό μας είναι ένα από τα μέρη που μας κάνουν μοναδικούς, αλλά σε αντίθεση με το DNA ή τα δακτυλικά αποτυπώματα, έχουμε την ικανότητα να δημιουργούμε ουσιαστικές αλλαγές στο μυαλό μας. Αυτή είναι η έννοια της νευροπλαστικότητας, την οποία θεωρώ πολύ ενδιαφέρουσα. Όπως και το προηγούμενο κεφάλαιο, έτσι και αυτό ασχολείται με τα οφέλη της θετικής νοοτροπίας. Εδώ θα επεκταθούμε λίγο περισσότερο μιλώντας για τις θετικές δηλώσεις, τις προτάσεις του 'Εγώ Είμαι' και τη δύναμη να θέτουμε ερωτήματα, ως μεθόδους για να αλλάξουμε τα νευροπλαστικά διανοητικά μας αποτυπώματα. Για να έχετε απτά αποτελέσματα και να αλλάξετε τη νοητική σας βάση, αυτά που πιστεύετε και λέτε πρέπει να είναι:

	 

	
	• θετικού χαρακτήρα



	 

	
	• ρεαλιστικά και πιστευτά



	 

	
	• ωφέλιμα για εσάς και τους άλλους



	 

	Ας μιλήσουμε μια στιγμή για εφευρέσεις. Ο Σερβο-Αμερικανός Νίκολα Τέσλα, που ανήκε στη γενιά του Τόμας Έντισον και του Αλεξάντερ Γκράχαμ Μπέλ, ήταν λιγότερο γνωστός, αλλά αναμφισβήτητα πιο δημιουργικός. Ο Τέσλα σχεδίασε, μεταξύ άλλων, τον κινητήρα επαγωγής εναλλασσόμενου ρεύματος (1888), το ηλεκτρικό πηνίο που φέρει το όνομά του (Tesla Coil), καθώς επίσης και την ασύρματη μεταφορά ενέργειας (1891). Ο Τέσλα ισχυρίστηκε ότι το κλειδί για τις εκπληκτικές του ανακαλύψεις ήταν μια τεχνική οραματισμού που επέτρεπε στο υποσυνείδητο μυαλό του να επεξεργαστεί τα προβλήματα και να του παρουσιάσει τις τελικές λύσεις.

	Σε μικρότερη κλίμακα από αυτή του Τέσλα και των άλλων διάσημων εφευρετών, πόση από τη ζωή μας μοιάζει με τη δική τους; Πόσα από αυτά που κάνουμε έχουν τις ρίζες τους στο μυαλό μας, είτε τα δημιουργούμε συνειδητά είτε όχι; Συνήθως δεν συσχετίζουμε μια σημαντική εφεύρεση, όπως το εναλλασσόμενο ηλεκτρικό ρεύμα, με ένα κοινό πρόγραμμα για απώλεια βάρους, αλλά εδώ υπάρχει ένας κοινός παρονομαστής: όλα αρχίζουν στο μυαλό! 

	 

	 

	Μαγικό Μυαλό

	 

	Το σημαντικό πράγμα που πρέπει να αναγνωρίσουμε είναι ότι αυτή η διανοητική δύναμη μπορεί να λειτουργήσει με δύο τρόπους: μπορεί να δημιουργήσει κάτι ή να καταστρέψει κάτι, ανάλογα με το πώς το χρησιμοποιείτε. Σκεφτείτε πως λειτουργείτε το μυαλό σας σαν να χρησιμοποιείτε ένα μαγικό ραβδί - όταν η χρήση γίνεται από έναν έμπειρο μάγο μπορεί να φέρει θαυμάσια αποτελέσματα, αλλά όταν χρησιμοποιείται από έναν αρχάριο, πιθανότατα να μην έχει κανένα αποτέλεσμα ή ακόμα χειρότερα θα μπορούσε να χρησιμοποιηθεί εσφαλμένα. Όταν αναλύετε τον τρόπο με τον οποίο χρησιμοποιείτε το μυαλό σας τώρα, στο παρόν, μπορεί να καταλήξετε στο συμπέρασμα ότι ο δρόμος προς την άρτια εκμάθησή του είναι μακρύς. Αυτό συνέβη και με εμένα επίσης, αλλά με τη συνεχή εξάσκηση γινόμουν όλο και καλύτερος σε αυτό. Όταν αρχίζετε να το χρησιμοποιείτε συνειδητά και τακτικά, η εμπειρία σας μπορεί να είναι παρόμοια με ενός μαθητευόμενου μάγου, όπου όσο πιο πολύ μαθαίνει ένα καινούργιο κόλπο τόσο πιο πολύ ενθουσιάζεται. 

	 

	Οι θετικές δηλώσεις μπορούν να γίνουν το διανοητικό σας μαγικό ραβδί, είτε με τη μορφή σκέψης είτε με τη μορφή ομιλίας. Οι θετικές δηλώσεις μπορούν να αλλάξουν τα υλικά αγαθά που έχουμε στη ζωή μας και να αλλάξουν τον τρόπο που αισθανόμαστε. Κάντε μια έρευνα και θα βρείτε μια πληθώρα μεθόδων που περιγράφουν πώς να χρησιμοποιείτε καθημερινά θετικές δηλώσεις, καθώς και συζητήσεις σχετικά με το αν πραγματικά έχουν αποτέλεσμα ή όχι. Μερικοί άνθρωποι είναι πεπεισμένοι για την δύναμη που ασκούν οι θετικές δηλώσεις στη ζωή τους, ενώ άλλοι λένε ότι είναι ένα μάτσο ανοησίες της νέας γενιάς. Προσωπικά, πιστεύω ότι και τα δύο επιχειρήματα είναι αληθινά, επειδή ο καθένας χρησιμοποιεί τις θετικές δηλώσεις διαφορετικά. Είναι μια υποκειμενική εμπειρία και σε μεγάλο βαθμό μη επιστημονική - μερικοί άνθρωποι δεν θα επωφεληθούν από τις δηλώσεις αυτές εν μέρει, επειδή δεν θα τις χρησιμοποιήσουν ποτέ με τον σωστό τρόπο. 

	 

	Όπως και κάθε δημιουργικό πράγμα που κάνετε, είτε παίζετε ένα μουσικό όργανο είτε μαγειρεύετε ένα γεύμα, ο τρόπος που το κάνετε επηρεάζει το τελικό αποτέλεσμα. Μπορώ να γρατζουνάω την κιθάρα παράγοντας μερικές νότες ως αρχάριος, αλλά η μουσική μου δεν θα ακούγεται πολύ καλή. Από την άλλη όμως, φτιάχνω νόστιμη σούπα. Όλα είναι θέμα πρακτικής, συμβουλών από ειδικούς και προσωπικής δουλειάς, ώστε να κάνετε τα πράγματα καλύτερα. Μπορεί η χρήση θετικών δηλώσεων να είναι παρόμοια με την παρασκευή μιας σούπας ή την αναπαραγωγή μουσικής από την κιθάρα;

	 

	Η πίστη μου για την πιθανή δύναμή τους βασίζεται στις σκέψεις και τα συναισθήματα που κάνουν τους νευροδιαβιβαστές στον εγκέφαλο να αντιδρούν αντίστοιχα, όπως αναφέραμε και στο προηγούμενο κεφάλαιο. Για παράδειγμα, γιατί ο εγκέφαλος απελευθερώνει περισσότερη ντοπαμίνη όταν κάτι μας διεγείρει; Η ντοπαμίνη συνδέεται με την ευεξία, την εγρήγορση, τη δημιουργικότητα και τη συναισθηματική ανταπόκριση. Υπάρχει μια σχέση αιτίας-αποτελέσματος όταν οι άνθρωποι συναντούν πράγματα που τους ανεβάζουν τη διάθεση, όπως ελκυστικές εικόνες, σέξι βίντεο, εμψυχωτική μουσική, καθησυχαστικό άγγιγμα ή συναρπαστικά σχέδια. Ο εγκέφαλος απελευθερώνει περισσότερη ντοπαμίνη και αισθανόμαστε διέγερση ή παρότρυνση. Εάν είστε ιδιοκτήτης σκύλου, ξέρετε τι συμβαίνει όταν πείτε στο σκυλί σας: "πάμε μια βόλτα". Ο σκύλος μετατρέπεται από μισοκοιμισμένο ζώο που ‘χει γίνει ένα με το πάτωμα σε ενθουσιασμένο σκύλο που χοροπηδά σαν σεληνιασμένος στην προσδοκία και μόνο της βόλτας, καθώς η παραγωγή ντοπαμίνης στον εγκέφαλό του έχει φτάσει στα ύψη. Μελέτες δείχνουν ότι μπορούμε να ενισχύσουμε τα επίπεδα της ντοπαμίνης μας σκεπτόμενοι πράγματα που μας τονώνουν. Για λίγα λεπτά μέσα στην ημέρα ονειρευτείτε ότι βρίσκεστε μαζί με την αγαπημένη σας διάσημη προσωπικότητα και θα παρατηρήστε πως τα επίπεδα ντοπαμίνης σας θα αυξηθούν. Αυτό είναι ένα καλό παράδειγμα του δυναμικού που έχουν οι θετικές δηλώσεις, ή του γεγονότος πως όταν κρατάτε ορισμένες σκέψεις στο μυαλό σας μπορείτε να αλλάξετε την χημεία μέσα σε αυτό. 

	 

	Ωστόσο, η επιστήμη των θετικών δηλώσεων εξακολουθεί να είναι ένα έργο σε εξέλιξη που τείνει να είναι υποκειμενικό με μεθόδους που ποικίλλουν από άνθρωπο σε άνθρωπο. Πιστεύω ότι τα αποτελέσματα επηρεάζονται από τις ιδιαιτερότητες της έννοιας και από το πώς το άτομο πραγματικά σκέφτεται και αισθάνεται για αυτό που λέει. Παρόλα αυτά, είμαι ένθερμος υποστηρικτής αυτών των δυνατοτήτων. Νομίζω ότι η σταθερότητα των άυλων στοιχείων μάς επηρεάζει βαθιά σε ό,τι κάνουμε, σε ό,τι συμβαίνει γύρω μας και στο ποιοι γινόμαστε τελικά. Ακόμα κι αν είστε σκεπτικιστές σχετικά με τη δύναμη που έχουν οι θετικές δηλώσεις στη ζωή μας, σας ζητώ να δώσετε στις ιδέες αυτού του κεφαλαίου μια ευκαιρία.

	 

	 

	Χρησιμοποιήστε Τες Σοφά

	 

	Ας δούμε μερικά παραδείγματα. Αν συνήθως λέτε κάτι σαν "είμαι πλούσιος", τότε σκεφτείτε τι πραγματικά σημαίνει αυτό. Με τον όρο 'πλούσιος' εννοείτε ότι καλύπτετε τις βασικές σας ανάγκες ή ότι θα μπορούσατε να καλύψετε τις βασικές ανάγκες σε όλα τα μέλη της οικογένειας σας; Μια απροσδιόριστη δήλωση τύπου "είμαι πλούσιος" δημιουργεί ασάφεια. Αν πείτε κάτι πιο συγκεκριμένο και συνηθισμένο, όπως το "έχω ένα εκατομμύριο ευρώ στον τραπεζικό μου λογαριασμό", τότε κάποιο μέρος του συνειδητού σας μυαλού δε θα αντιδράσει αρνητικά σε αυτό; (εκτός και αν είναι αλήθεια). Μια τέτοια δήλωση μπορεί να μην είναι εύκολο να την πιστέψει κανείς εσωτερικά, κάτι που θα ήταν πρόβλημα. Αν ένα κομμάτι του νου σας χαρακτηρίζει τη θετική σας δήλωση ως ευσεβή πόθο, τότε αυτό θα είναι ένα σημαντικό εμπόδιο για την υλοποίηση της ιδέας σας. Παρακάτω σε αυτό το κεφάλαιο θα ανακαλύψουμε τη δύναμη των ερωτήσεων, και αυτό θα βοηθήσει πολύ εκείνους που θέλουν να δουλέψουν πάνω σε αυτό, για να προσελκύσουν περισσότερα χρήματα. Εν τω μεταξύ, σκεφτείτε μια θετική δήλωση που θα σας βοηθήσει να νιώσετε ειρηνικά και καλά συναισθηματικά, όπως την εξής: "Οι οικονομικές ανάγκες μου καλύπτονται και ο ανώτερος εαυτός μου ξέρει καλύτερα από το εγώ μου τι πραγματικά χρειάζομαι". Ή δοκιμάστε αυτό: "επικεντρώνομαι στην ευημερία σε ό,τι κάνω, και αυτή η πρακτική κάνει θαύματα". 

	 

	Είναι πολύ συνηθισμένο να πείτε κάτι που επιθυμείτε αλλά το συνειδητό μυαλό σας να διαφωνεί. Σε άλλα παραδείγματα, αν λέτε, "είμαι ο καλύτερος στο επάγγελμά μου", ή "είμαι ο καλύτερος παίκτης γκολφ στο γήπεδο", το συνειδητό μυαλό σας πιθανότατα θα το απορρίψει. Αυτές δεν είναι σοφές θετικές δηλώσεις. Αντίθετα, είναι πολύ πιο έξυπνο να πούμε: "Είμαι σπουδαίος εργαζόμενος, βελτιώνοντας πάντα αυτό που κάνω" ή "είμαι ένας καλός παίκτης γκολφ με χαμηλά σκορ". Οι τελευταίες προτάσεις δεν θα δημιουργήσουν εσωτερικές μάχες στο μυαλό και θα σας κάνουν να νιώθετε συναισθηματικά καλά εστιάζοντας παράλληλα στις δυνατότητες που παρουσιάζονται.  

	 

	Σε αυτό πραγματικά αποσκοπούν οι θετικές δηλώσεις: σε θετικά αποτελέσματα για αυτό που επιθυμούν το μυαλό και η καρδιά και που μπορούν επίσης να αποδεχθούν ως διαχειρίσιμο. 

	 

	***

	 

	Έχετε πιθανώς ακούσει και για τη δύναμη της λέξης "Είμαι". Μερικές φορές γράφεται μαζί με την προσωπική ανωνυμία με κεφαλαία γράμματα "ΕΓΩ ΕΙΜΑΙ", για να μεταδώσει το μήνυμα με μεγαλύτερη έμφαση. Οι λέξεις είναι όπως και ο θρυλικός σπόρος σινάπεως, τόσο μικρές αλλά τόσο δυνατές. Είναι ενδιαφέρον το γεγονός πως η λέξη ''Είμαι'' αποτελείται από μόλις πέντε γράμματα, και όμως έχει τέτοια τεράστια δύναμη. Το αποτέλεσμά της ως θετική δήλωση μας επηρεάζει σε μεγάλο βαθμό ασυνείδητα, καθώς πολλοί άνθρωποι δεν γνωρίζουν πως τη χρησιμοποιούν. Κυρίως όσοι είναι λιγότερο ενημερωμένοι για την δύναμη που φέρει το "είμαι" δεν χρησιμοποιούν τα λόγια ή τις σκέψεις τους με σοφό τρόπο. Αυτοί οι άνθρωποι μπορεί να προκαλούν συναισθηματικά τραύματα στον εαυτό τους χωρίς να το συνειδητοποιούν. 

	 

	 

	Εσύ Δημιουργείς Τον Εαυτό σου

	 

	Για να μάθετε αν αυτό συμβαίνει με εσάς, είναι σημαντικό να αναγνωρίσετε πώς χρησιμοποιείτε αυτήν τη στιγμή το ρήμα "είμαι" όταν περιγράφετε τον εαυτό σας. Κρατήστε σημειώσεις στο μυαλό σας, για να δείτε πως αναφέρεστε στον εαυτό σε καθημερινές κουβεντούλες στην αγορά, στη δουλειά ή στον σύλλογο, οπουδήποτε συζητάτε πτυχές της ζωής σας. Όπως πολλοί άνθρωποι, έτσι και εσείς ενδέχεται να παρασυρθείτε εν αγνοία σας στην υποτιμητική συνομιλία. Όταν αντιληφθείτε ότι υποτιμάτε τον εαυτό σας, σταματήστε και λάβετε υπόψη τα αρνητικά που του αποδίδετε. Αποφύγετε να χρησιμοποιείτε λέξεις που υποδηλώνουν κάτι το αρνητικό, μετά από μια φράση με το "Είμαι" (ή κάποια παρόμοια φράση), όπως αυτές: γέρος, χαζός, άσχημος, χοντρός, φτωχός, και αποφύγετε να χρησιμοποιείτε φράσεις όπως "αργώ να το κάνω αυτό","είμαι κακή σε αυτό", "δεν είμαι καλός σε εκείνο" ή "τα πάω χάλια" κ.λπ..

	 

	Προσωπικά, δεν μου αρέσει καν να γράφω τις ακόλουθες προτάσεις. Σταματήστε τον εαυτό σας, αν ακούτε ποτέ λέξεις όπως αυτές να έρχονται στο στόμα σας, ακόμη και αν τις λέτε για αστείο: 

	 

	
	• Είμαι τόσο χαζός όταν πρόκειται για τεχνολογία.



	 

	
	• Είμαι χοντρή ότι και να κάνω.



	 

	
	• Δεν μπορώ να το κάνω.



	 

	
	• Δεν θα βρω ποτέ την αληθινή αγάπη.



	 

	
	• Είμαι πολύ γέρος.



	 

	Αυτές είναι τρομερές εκφράσεις, αν αναλογιστούμε τις νευροπλαστικές επιδράσεις τους στο εγκέφαλό μας, όμως είναι εκπληκτικό το πόσο συχνές είναι. Αυτό οφείλεται στο γεγονός ότι οι έννοιες υποκινούνται από αληθινά συναισθήματα και συχνά αναζητούμε από τους άλλους να μας καταλάβουν, όταν μοιραζόμαστε αυτά που περνάμε. Αλλά αντί να μείνετε στην αρνητικότητα, επαναλάβετε αυτές τις φράσεις με έναν τρόπο που ακόμα αναγνωρίζει πως αισθάνεστε και ενδυναμώστε τις λέξεις με σκοπό το επιθυμητό αποτέλεσμα. Για παράδειγμα, οι ίδιες προτάσεις που είδαμε παραπάνω μπορούν να εκφραστούν ως εξής: 

	 

	
	• Μαθαίνω τόσα πολλά όταν πρόκειται για τεχνολογία.



	 

	
	• Κάνω ό,τι μπορώ για να αποκτήσω μια καλύτερη εμφάνιση.



	 

	
	• Ανακαλύπτω νέους τρόπους για να το κάνω αυτό.



	 

	
	• Είμαι έτοιμος να συναντήσω κάποιον νέο άνθρωπο στη ζωή μου.



	 

	
	• Γερνάω καλά, όπως ένα καλό κρασί.



	 

	Με αυτόν τον τρόπο η εστίαση μετατοπίζεται από τα αρνητικά στα θετικά, γεγονός που αποτελεί ένα βήμα προς το επιθυμητό αποτέλεσμα. Επίσης, παρατηρήστε πώς οι φράσεις εκφράζονται με τρόπο που δεν είναι συγκρουσιακός για το μυαλό. Δεν υπάρχει λόγος να διαστρεβλώνετε την αλήθεια, όπως μπορεί να έχετε δει να συμβαίνει σε κάποιες περιπτώσεις. Στην πραγματικότητα, το σοφό είναι να μην διαστρεβλώνετε ποτέ την αλήθεια και απλά να βρίσκετε έναν έξυπνο τρόπο να εκφράζετε τα πράγματα που θέλετε με τρόπο θετικό και πιστευτό. Για παράδειγμα, μη λέτε κάτι σαν: "Είμαι αυθεντία στην τεχνολογία". Αντίθετα, πείτε κάτι που είναι απολύτως αληθές, "μαθαίνω τη νέα τεχνολογία". Αυτό είναι σημαντικό, για να μην δημιουργήσετε μια εσωτερική σύγκρουση που το μυαλό σας θα έχει πρόβλημα να δεχτεί την οποιαδήποτε ιδέα. 

	 

	Σπάσε Τα Δεσμά, Γίνε Ο Καλύτερος Εαυτός Σου

	 

	Μερικοί θα φέρουν αντίσταση στις θετικές αυτο-δηλώσεις. Μπορεί να φαίνεται περίεργο να πείτε "είμαι όμορφος/η", κάτι που είναι φυσικό ειδικά αν δεν αισθάνεστε καλά με τον εαυτό σας για μεγάλο χρονικό διάστημα. Μπορείτε να κοιτάξετε στον καθρέφτη και να προσπαθήσετε να επαναλάβετε, "είμαι όμορφος/η", ακόμα και αν ο λαιμός σας κλείνει, σας πιάνει βήχας, τα μάτια σας ανοιγοκλείνουν ασταμάτητα ή απλά αισθάνεστε άβολα. Είναι σύνηθες να το βιώνεις αυτό, καθώς μια δήλωση που προκαλεί εσωτερικές συγκρούσεις μπορεί να σε κάνει να αισθάνεσαι χειρότερα όταν την επαναλαμβάνεις. Αν είστε αντιδραστικοί σε οποιαδήποτε θετική δήλωση, δοκιμάστε να τη διατυπώσετε με έναν άλλο τρόπο που να μπορείτε να δεχτείτε και να νιώσετε καλά, όπως για παράδειγμα το "έχω μια όμορφη ψυχή". Φυσικά και έχετε μια όμορφη ψυχή, και μόλις συνηθίσετε να λέτε αυτή τη θετική δήλωση μπορεί να αισθανθείτε καλύτερα αναγνωρίζοντας ότι είστε επίσης ένα όμορφο πρόσωπο. Τα αποτελέσματα αυτά δεν έρχονται μαγικά με ένα χτύπημα των δακτύλων ή μια έξυπνη φράση από τη γλώσσα. Αυτό απαιτεί χρόνο και πρακτική, αλλά θα γίνει ευκολότερο με τον καιρό. Όπως θα ανακαλύψετε, όλα αυτά πρέπει να μετατραπούν σε συνήθεια. 

	 

	Επειδή οι σκέψεις και ο λόγος έχουν δύναμη, αυτός ο κανόνας πηγαίνει πολύ πέρα από τις φράσεις "Είμαι". Μπορεί να είναι οτιδήποτε κάνετε ή λέτε, ό,τι σχετίζεται με το πως βλέπετε τον εαυτό σας ή πως θέλετε να ζήσετε την πραγματικότητα. Όπως και στο παιδικό παραμύθι «Τόμας το τρενάκι», η φράση που χρησιμοποιεί συνέχεια "νομίζω ότι μπορώ" είναι ένα ισχυρό κίνητρο, για να διευθετήσετε ακόμα και τα πιο δύσκολα θέματα. Δυστυχώς, πολλοί από εμάς επικεντρωνόμαστε στα αρνητικά για τόσο πολύ καιρό, ώστε αυτές οι κακές συνήθειες να γίνονται δεύτερη φύση μας. Βγαίνουν από το στόμα μας στην καθημερινή συνομιλία σαν κακός μάγος που χρησιμοποιεί ένα μαγικό ραβδί, και δεν αντιλαμβανόμαστε την επίδραση που έχουν στην παρούσα πραγματικότητά μας. Αυτό δεν είναι καλό. Ας ξεφύγουμε από τα αρνητικά. 

	 

	Τι μπορείτε να κάνετε για να κόψετε κακές συνήθειες σκέψης και ομιλίας; Προσπαθήστε να λέτε κάτι όπως τα παρακάτω παραδείγματα και να τα προσαρμόσετε στις ιδιαιτερότητες της ζωής σας:

	 

	
	• Συναρπαστικές ευκαιρίες έρχονται σε ‘μένα.



	 

	
	• Είμαι ένας όμορφος άνθρωπος.



	 

	
	• Αξίζω τα καλύτερα και είμαι πρόθυμος να βάλω τα δυνατά μου.



	 

	
	• Η ζωή με ανταμείβει.



	 

	
	• Είμαι ευγνώμων για τις ευλογίες που λαμβάνω.



	 

	
	• Η δουλειά μου βελτιώνεται συνεχώς.



	 

	
	• Μαθαίνω κάτι νέο κάθε μέρα.



	 

	
	• Λατρεύω τον νέο μου εαυτό.



	 

	Προσπαθήστε να πείτε προτάσεις όπως αυτές στον καθρέφτη. Πείτε τες με πίστη, σαν να τις εννοείτε πραγματικά, γιατί είναι αλήθεια. Μπορεί να είναι δύσκολο τις πρώτες φορές, αλλά θα γίνει ευκολότερο και θα αρχίσετε να το πιστεύετε, επειδή είναι η αλήθεια. 

	 

	Διασκεδάστε το. Κάντε τις δηλώσεις σας με κλειστά μάτια, για να ακούσετε καλύτερα τη φωνή σας. Εστιάστε στο νόημα των λέξεων και στο πώς σας κάνουν να αισθάνεστε. Συνδέστε ένα ευχάριστο συναίσθημα με τις λέξεις, αισθανθείτε ότι γίνονται όλο και πιο αληθινές κάθε φορά που τις λέτε. Πείτε τες στο αυτοκίνητό σας σε μια δεκάλεπτη διαδρομή, όταν συνήθως ακούτε μουσική ή ειδήσεις. Απλά επαναλάβετε τα θετικά μάντρα σας ξανά και ξανά. Ίσως συνειδητοποιήσετε ότι σας βοηθούν να αισθανθείτε υπέροχα... για τη ζωή... για εσάς... για τις ευκαιρίες που έρχονται. Μπορεί να ενισχύετε τα επίπεδα ντοπαμίνης σας, τα οποία μπορεί να είναι εθιστικά, αλλά με την καλή έννοια. 

	 

	***

	 

	Προσθέστε στα παραπάνω και τη δύναμη των ερωτήσεων. Οι ερωτήσεις μας παρακινούν. Οι ερωτήσεις δίνουν το σήμα στο μυαλό να αρχίσει να εργάζεται για την επίλυση προβλημάτων, όπως συνέβη και με τον Νικολά Τέσλα, ακόμα κι αν δεν γνωρίζει άμεσα την απάντηση. Οι έρευνες δείχνουν ότι το να προσθέτουμε ερωτήσεις στις θετικές δηλώσεις ή το να τις χρησιμοποιούμε αντ’ αυτών, έχει πραγματικά αποτελέσματα. Μελέτες έχουν δείξει ότι οι άνθρωποι που τους δίνεται ένα παζλ και ρωτούν πρώτα τον εαυτό τους "θα λύσω το παζλ;" είναι πιο επιδέξιοι στο να βρίσκουν διάφορες λύσεις από εκείνους που δηλώνουν απλά "θα λύσω το παζλ" (Senay, 2010). Πιστεύω ότι ο λόγος που συμβαίνει αυτό είναι επειδή οι ερωτήσεις δεν υποδηλώνουν πως πρέπει απαραίτητα να συμφωνεί ο εγκέφαλος· ο εγκέφαλος δεν αποφασίζει αν η ερώτηση είναι αληθινή ή ψευδής όπως κάνει με μια θετική δήλωση. Αυτό θα πρέπει να είναι ιδιαίτερα χρήσιμο για τους ανθρώπους που βρίσκουν το μυαλό τους να έχει συνηθίσει σε θετικές δηλώσεις. 

	 

	 

	Προσκάλεσε Τη Δημιουργική Σου Ιδιοφυΐα

	 

	Ένας άλλος λόγος για τον οποίο πρέπει να κάνουμε ερωτήσεις στον εαυτό μας είναι επειδή το να ρωτάμε "Μπορώ να κάνω αυτό ...;" ή " Τι θα κάνω...;" ή "πώς θα το κάνω ...;" καλεί την έμφυτη δημιουργικότητα να τεθεί σε λειτουργία, αντί να κάνουμε συγκεκριμένη δήλωση, σαν να ελέγχει ο εγκέφαλος όλο τον κόσμο. Εάν έχετε ήδη δηλώσει ότι "θα λύσω το παζλ",  τότε γιατί θα πρέπει η δημιουργικότητά σας να τεθεί σε εφαρμογή; Αυτό το μέρος του μυαλού σας μπορεί να αποφασίσει να παραμείνει σε κατάσταση ηρεμίας, αχρείαστο για δράση. Αλλά όταν ρωτάτε: "Θα λύσω το παζλ;" ή "Μπορώ να λύσω το παζλ;", καλείτε τη δημιουργικότητα να σας βοηθήσει. 

	 

	Θυμάστε την δήλωση με το ένα εκατομμύριο ευρώ που αναφέραμε νωρίτερα; Υποθέτοντας ότι τα χρήματα δεν είναι ήδη εκεί, οι περισσότεροι άνθρωποι θα δυσκολευτούν να πιστέψουν στη δήλωση: "Έχω ένα εκατομμύριο ευρώ στον τραπεζικό μου λογαριασμό." Αυτή δεν είναι μια σοφή θετική δήλωση. Ένας άλλος τρόπος για να εκφράσετε μια ερώτηση που θα μπορούσε να σας βοηθήσει δίνοντάς σας απάντηση είναι αυτός: "Πώς μπορώ να αποκτήσω ένα εκατομμύριο ευρώ;" Ακόμα κι αν το συνειδητό μυαλό σας δεν έχει άμεση απάντηση, το υποσυνείδητο μυαλό σας μπορεί να αρχίσει να εργάζεται για να βρει λύσεις. Θα σας βοηθήσει εάν ρωτάτε συχνά με την πάροδο του χρόνου, αλλά και πριν πέσετε για ύπνο. 

	 

	Ας συνεχίσουμε να παίζουμε με αυτό το σενάριο. Μπορείτε επίσης να ζητήσετε σχετικά ερωτήματα που πραγματικά προσκαλούν τη δημιουργικότητα να τεθεί σε λειτουργία. Η ιδέα είναι να ενεργοποιήσετε τα υποσυνείδητα και άλλα πεδία του μυαλού και της καρδιάς σας που είναι δυναμικά εργαλεία υλοποίησης. Παρατηρήστε ότι αυτές οι ερωτήσεις δεν έχουν αληθινούς ή ψευδείς συνειρμούς. Δείτε επίσης τι συναισθήματα σας προκαλούν όταν ρωτάτε. (Το τελευταίο παράδειγμα είναι ίσως το πιο έξυπνο να ρωτήσετε.)

	 

	
	• Πώς θα αισθάνομαι με ένα εκατομμύριο ευρώ στον τραπεζικό μου λογαριασμό;



	 

	
	• Τι θα έκανα με ένα εκατομμύριο ευρώ στον τραπεζικό μου λογαριασμό;



	 

	
	• Τι θα φορούσα για να καταθέσω ένα εκατομμύριο ευρώ στην τράπεζα;



	 

	
	• Τι μπορώ να κάνω για να κερδίσω περισσότερα χρήματα;



	 

	
	• Πώς μπορώ να δημιουργήσω περισσότερη ευημερία και αφθονία;



	 

	 

	Αυτά κάνουν το μυαλό και την καρδιά να σκέφτεται και να αισθάνεται για το πώς θα ήταν, όχι για το εάν είναι αλήθεια. Θυμηθείτε, αυτά τα ερωτήματα μπορεί να αφορούν οτιδήποτε: αγάπη, υγεία, καριέρα, κ.λπ.. Εδώ είναι μερικά άλλα παραδείγματα:

	 

	
	• Θα βρω έναν καλό σύντροφο; Τι μπορώ να κάνω για να συνδεθώ με έναν θαυμάσιο σύντροφο;



	 

	
	• Μπορώ να αποκτήσω καλύτερη φυσική κατάσταση; Πώς θα είναι να είμαι σε καλύτερη φυσική κατάσταση;



	 

	
	• Ποιός είναι ο σημαντικός στόχος αυτού του μήνα; Θα τον επιτύχω; Ποια βήματα θα με βοηθούσαν;



	 

	
	• Τι θα έκανα με τον περισσότερο ελεύθερο χρόνο μου;



	 

	
	• Θα βρω καλύτερη δουλειά; Τι μπορώ να κάνω για να βρω καλύτερη δουλειά;



	 

	Όλες αυτές οι ερωτήσεις θα ωθήσουν το μυαλό σε δημιουργική δράση, ακόμη και υποσυνείδητα. Ο συνειδητός εγκέφαλός σας μπορεί να μην γνωρίζει αμέσως τις απαντήσεις, αλλά μόλις φυτέψετε τους σπόρους αυτοί θα αρχίσουν να μεγαλώνουν. Και ακριβώς όπως ένα πραγματικό φυτό, εάν τους ποτίζετε τακτικά με πιο θετικές δηλώσεις και έξυπνες ερωτήσεις για καλύτερη εργασία, περισσότερα χρήματα, βελτιωμένη υγεία και σχέσεις , θα μεγαλώσουν γρηγορότερα.

	 

	***

	 

	Βασικές Έννοιες - Κλειδιά

	 

	
	• Το σύστημα των πεποιθήσεών σου βασίζεται σε αυτό που λες στον εαυτό σου ξανά και ξανά. Είναι σοφό να επαναλαμβάνεις μηνύματα που υποστηρίζουν την ανάπτυξή σου.



	 

	
	• Οι αρνητικές σκέψεις πρέπει να παρακολουθούνται και να περιορίζονται. Όποτε είναι δυνατόν, άλλαξε τες σε θετικές. 



	 

	
	• Είναι καλύτερο να κάνεις θετικές δηλώσεις για πράγματα που είναι σαφή, όχι διφορούμενα.



	 

	
	• Πες πράγματα που είναι πιστευτά από τον εγκέφαλο, ώστε να αποφύγεις τη δημιουργία εσωτερικών συγκρούσεων.



	 

	
	• Αξίζεις το καλύτερο. Να είσαι πρόθυμος/η να δώσεις τον καλύτερό σου εαυτό.



	 

	
	• Οι ερωτήσεις πυροδοτούν την δημιουργικότητα στο μυαλό.



	 

	
	• Ακόμα κι αν δεν γνωρίζεις αμέσως την απάντηση, ο εγκέφαλός σου εργάζεται για να βρει μια λύση.



	 

	Ερωτήσεις για Καλύτερες Θετικές Δηλώσεις και Προτάσεις "Είμαι" 

	 

	
	• Θα Θυμηθώ να μείνω θετικός στις σκέψεις και στην ομιλία μου;



	 

	
	• Πώς μπορώ να φέρω την καρδιά και τα συναισθήματά μου σε αυτό το θέμα;



	 

	
	• Ποιες ερωτήσεις θα ενεργοποιήσουν την εσωτερική μεγαλοφυΐα μου σε αυτό το παζλ;



	 

	
	• Πώς μπορώ να δημιουργήσω περισσότερη ευημερία στη ζωή μου;

